2019 Skoda Kodiaq 2.0 TSI DSG 4x4 - 2278000 RUR\n2019 Skoda Kodiaq 2.0 TSI DSG 4x4 Ambition - 2 278 000 руб.\nЦена: 2 278 000 руб. или 36 170 $, или 32 243 €


Perekani Ulemu Bwakuthemera kwa Omwe Ankuthemera | Nsanza ya Mulindiri\n‘Kwa ule omwe adakhala pa mpando wa umambo na kwa mwana wa bira kukhale na cisimbo, ulemu, mbiri na mphanvu mpaka muyaya.’—CIBVUMBULUTSO 5:13.\nNYIMBO: 10, 20\nKodi n’thangwe ranyi Yahova na Kristu ambathemera kulemekezedwa?\nKodi ni wanthu aponi omwe an’themera kulemekezedwa ndipo ni thangwe ranyi?\nKodi kulemekeza winango kumbabweresa bzisimbo bziponi?\n1. Kodi ni wanthu aponi omwe kawiri-kawiri ambapasidwa ulemu? Kodi tin’cezerana ciyani mu nkhani ino?\nKODI kulemekeza winango n’ciyani? Ni kucita nawo bzinthu mwaulemu na kulatiza kuti timbawakumbukira. Kawiri-kawiri, wanthu ambalemekeza wale omwe ambacita basa lakufunika ayai wale omwe ana udindo ayai mpando wakufunika kwene-kwene. Mu nkhani ino, tiniwona kuti ni mbani omwe tin’funika kuwalemekeza na thangwe race tin’funika kumbacita bzimwebzo.\n2, 3. (a) Kodi n’thangwe ranyi Yahova ngwakuthemera kutambira ulemu bwakupambulika? (Onani cithunzi-thunzi pa tsamba lino.) (b) Kodi Mwana wa Bira wakufotokozedwa pa Cibvumbulutso 5:13 ni mbani, ndipo n’thangwe ranyi tin’funika kumulemekeza?\n2 Pa Cibvumbulutso 5:13 pambalewa kuti ‘Omwe adakhala pa mpando wa umambo’ na ‘Mwana wa Bira’ ambathemera kupasidwa ulemu. ‘Ule omwe adakhala pa mpando wa umambo’ ni Yahova. Bzakulengedwa bzauzimu bzakudzulu bzakulewedwa pa Cibvumbulutso kapitulo 4 bzimbatipasa thangwe libodzi lomwe Yahova, ‘Omwe ambakhala’ kwa muyaya ambathemera kulemekezedwa. Ibzo bzimbalewa kuti: ‘Ndimwe wakuthemera Yahova, inde, Mulungu wathu, kupasidwa mbiri, ulemu na mphanvu, thangwe ndimwe mudalenga bzinthu bzense, ndipo mwa kufuna kwanu bzidawoneka ndipo bzidalengedwa.’—Cibvumbulutso 4:9, 11.\n3 ‘Mwana wa Bira’ wakulewedwa pa Cibvumbulutso 5:13 ni Jezu Kristu. Kodi timbadziwa tani bzimwebzi? Pomwe Jezu akhali pa dziko la pansi akhacemeredwa ‘Mwana wa Bira wa Mulungu omwe ankucosa pikado za m’dziko.’ (Juwau 1:29) Kodi ni mambo uponi omwe adabzipereka kale kuti afere wanthu wace? Ndipopa limweri ni thangwe labwino la kumulemekezera. Jezu an’themerambo kulemekezedwa thangwe ‘iye ni Mambo wa omwe ambatonga ninga wamambo na Mbuya wa omwe ambatonga ninga ambuya.’ (1 Timotio 6:14-16) Pinango mungabve ninga momwe bzakulengedwa bzakudzulu bzidabvera bzomwe bzidaimba kuti: ‘Mwana wa Bira omwe adaphedwa ndiye an’themera kutambira mphanvu na cuma na nzeru na ulemu na umbiri pabodzi na cisimbo.’—Cibvumbulutso 5:12.\n4. Kodi n’thangwe ranyi kulemekeza Yahova na Kristu ni cinthu canzeru?\n4 Pa Juwau 5:22, 23 pambalewa kuti Yahova adaikha Kristu kuti akhale mtongi kwa wanthu wense. Limweri ni thangwe likulu lomwe tin’funika kulemekezera Jezu. Ndipo tikambacita bzimwebzi, timbakhala tinkulemekezambo Yahova. Tikasankhula kulemekeza Jezu na Baba wace, tingadzakhale na moyo wakusaya kumala.—Werengani Psalymo 2:11, 12.\n5. Kodi n’thangwe ranyi wanthu ambafunikira kupasidwa ulemu?\n5 Munthu adalengedwa ‘m’cifanikiso ca Mulungu.’ (Ciyambo 1:27) Bzimwebzi bzinkuthandauza kuti wanthu ana luso la kulatiza makhalidwe yakundendemerana na ya Mulungu. Mwa ciratizo, wanthu angalatize lufoyi, kudeka mtima na nsisi. Munthu adalengedwambo na cikumbu-mtima comwe ni munthu wa mkati omwe ambatiuza bzabwino na bzakuipa, kukhulupirika na kusaya kukhulupirika, bzinthu bzakuthemera na bzakusaya kuthemera. (Waroma 2:14, 15) Wanthu azinji ambafuna bzinthu bzabwino na bzakudeka ndipo ambafuna kukhala mwa mtendere na winango. Bzimwebzi bzimbatidabwisa lini thangwe Yahova ni Mulungu omwe ambafuna bzinthu bzakulongosoka na bza mtendere. Mwakusaya kupenukira, wanthu wense adalengedwa na luso la kukwanisa kutewezera Yahova. Limweri ni thangwe lomwe tin’funika kumbalemekezera wanthu.—Psalymo 8:5.\nKULATIZA ULEMU MU NJIRA YAKUTHEMERA\n6, 7. Pa nkhani yakupereka ulemu, kodi Akristau wacadidi mbakusiyana tani na wanthu winango?\n6 Timbadziwa kuti wanthu winango ambafunika kupasidwa ulemu, koma bzingakhale bzakutinesa kudziwa kuti ni mtundu uponi wa ulemu omwe tin’funika kuwapasa ndipo tingacite bzimwebzo mwa njira iponi. Bziri tenepo thangwe wanthu azinji ambatsogoleredwa kwene-kwene na mzimu wa dziko la Sathaniri. Wanthu azinji ambawona wanthu winango ninga mulungu wawo. M’mbuto mwa kuwalemekeza mu njira yomwe Yahova ambakomedwa nayo, wanthuwo ambapereka ulemu bwakunyanya kwa wanthu winango mwakuti ambawalemekeza ninga kuti ni mulungu wawo. Iwo ambafika mpaka kutewezera kabvalidwe na makhalidwe ya wanthu wa ndale na atsogoleri wa bzipembedzo, anyakucita masenzeka, wanthu wa m’mafilme na winango wakubvekera.\n7 Akristau wacadidi ambadziwa kuti kucita bzimwebzi n’kuphonyeka. Pa wanthu wense omwe adakhala kale na moyo, ni Jezu yekha omwe adapereka ciratizo cakuthemera kucitewezera. (1 Pedru 2:21) Tin’funika kukumbukira kuti wanthu ‘wense adaphonya ndipo ambaifikira lini mbiri ya Mulungu.’ (Waroma 3:23) Palibe munthu omwe an’themera kunamatidwa. Tikapasa wanthu ulemu bwakusaya kuthemera, bzingasunamise Yahova.\n8, 9. (a) Kodi Mboni za Yahova zimbawona tani akulu-akulu wa m’maboma? (b) Kodi ni pa bzakucitika bziponi bzomwe tin’funika lini kuwabvera?\n8 Alipo wanthu winango omwe adathemera kuti timbawalemekeze thangwe ra udindo bomwe anabo. Mwa ciratizo, kumbukirani bza akulu-akulu wa maboma na bzomwe iwo ambacita pakuthandizira wanthufe. Iwo ambathandizira wanthu kuti akhale wakukhotcerereka ndipo ambasamalira bzakusaya bza nzika za dziko lawo. Basa lawolo ndaphindu kwene-kwene. Mpostolo Paulo adalewa kuti tin’funika kumbawona akulu-akulu wa m’mabomawa ninga ‘atongi akulu-akulu’ nakuti timbateweze malamulo yawo. Iye adati: ‘Apaseni wanthu wense bzomwe wan’themera. Omwe afune mtsonkho m’paseni mtsonkho,’ ndipo ‘omwe afune ulemu, m’paseni ulemubo.’—Waroma 13:1, 7.\n9 Ninga Mboni za Yahova, tin’funika kucita bzense bzomwe tingakwanise kuti timbalemekeze akulu-akulu wa m’maboma. N’cadidi kuti dziko liri-lense lina malamulo yace, na tenepo, bzomwe maboma yangafune, bzingasiyane mwakubverana na mbutoyo. Napo bziri tenepo, ifepano timbateweza bzomwe iwo ambafuna. Koma penu iwo angatikumbire kuti ticite bzinthu bzomwe bzingaphonyere mitemo ya Yahova, tin’funika lini kuwabvera. Pa bzakucitika bzimwebzi, timbabvera na kulemekeza Yahova, m’mbuto mwa kubvera wanthu.—Werengani 1 Pedru 2:13-17.\n10. Kodi atumiki wa Yahova wa kale adakhala tani ciratizo cabwino kwa ife nsiku zino?\n10 Tingapfunze kucokera kwa atumiki wa Yahova wakale omwe adalatiza ulemu kwa maboma pabodzi na akulu-akulu wakuimira mabomayo. Zuze na Mariya ni bziratizo bzabwino. Pomwe Waroma akhafuna kudziwa kuti ni wanthu angasi omwe akhalipo mu dzikolo, Zuze na Mariya adayenda ku Beremu kuti akabzinembese kumweko napo Mariya akhadasala pang’ono kuti abereke. (Luka 2:1-5) Mpostolo Paulo ni m’bodzi mwa wanthu omwe akhalemekeza mautongi. Pomwe adanamiziridwa kuti wacita cinthu cakuipa, mwa ulemu iye adabzikhotcerera kwa Mambo Herode Agripa na kwa Festo, mtongi m’bodzi wa mu umambo bwa Roma m’cigawo ca Judeya.—Mabasa 25:1-12; 26:1-3.\n11, 12. (a) N’thangwe ranyi timbapasa lini atsogoleri wa bzipembedzo ulemu bwakupambulika? (b) Kodi n’ciyani comwe cidacitika pomwe Mboni inango ya ku Áustria idapereka ulemu kwa munthu munango wa ndale?\n11 Apa tani bza atsogoleri wa bzipembedzo? Kodi tin’funikambo kuwapasa ulemu bwakupambulika? Tin’funika kumbawalemekeza ninga momwe timbalemekezera munthu ali-wense. Tsono kungakhale kuphonyeka tikawapasa ulemu bwakupambulika, napo penu iwo an’funa bzimwebzo. N’thangwe ranyi? Thangwe rakuti iwo ambapfunzisa lini cadidi pakulewa bza Mulungu na Fala lace, Bibliya. Jezu adatsimula apfunzisi wa bzipembedzo bzakunama ndipo adalewa kuti mbacinyengo na kuti mbatsogoleri wakuipa. (Mateu 23:23, 24) Ku mbali inango n’kuphonyeka lini kupereka ulemu bwakupambulika kwa akulu-akulu wa maboma. Ndipo iwo nthawe zinango ambatithandiza thangwe ra kucita bzimwebzi.\n12 M’bodzi wa akulu-akulu amwewa akhali Dr. Heinrich Gleissner, wandale wa kudziko la Áustria. Pa Nkhondo Yaciwiri ya pa Dziko lense, iye adamangidwa na a Nazi. Pomwe adapakizidwa mu komboyo kuti ayende ku kawoko, iye adadziwana na Leopold Engleitner, Mboni ya nyongo ya ku Áustria. M’bale Engleitner mwa ulemu adafotokozera Dr. Gleissner bzomwe iye akhakhulupira ndipo Gleissner akhatetekera mwa tceru kwene-kwene. Pomwe nkhondoyo idamala, Gleissner kazinji kense adaphatisira basa udindo bwace kuti athandize Mboni za Yahova za ku Áustria. Pinango imwepo mumbadziwa bzinthu bzinango bzabwino bzomwe akulu-akulu wa boma adacitira Akristau, thangwe rakuti iwo adawalatiza ulemu.\nLATIZANI ULEMU KWA WINANGO\n13. Kodi ni mbani maka-maka omwe tin’funika kumbawalemekeza, ndipo n’thangwe ranyi?\n13 Tin’funika kumbalemekeza abale na mpfumakazi zathu. Bzimwebzi mpsakufunika maka-maka kwa abale omwe ambatsogolera, ninga akulu, anyakunyang’anira dera, wa m’Komiti ya Mthambi, na wa m’Bungwe Lakutonga. (Werengani 1 Timotio 5:17.) Wensenewa ambanyang’anira wanthu wa Mulungu, ndipo Bibliya limbacemera amuna amwewa kuti ‘mphaso.’ (Wayefezo 4:8) Tenepo tin’funika kumbalemekeza wanthu amwewa bziribe basa mtundu wawo, mapfunziro yawo, momwe moyo wawo uliri ayai cuma cawo. Akristau wakuyambirira adapereka ciratizo cabwino kwa ifepano. Iwo akhalemekeza omwe akhawatsogolera, ndipo ifepano timbacitambo bzibodzi-bodzi nsiku zino. Tikakhala tina amuna amwewa, tin’funika lini kumbawawona ninga wanjo, ayai wanthu wapadzulu kwene-kwene. Tsono tin’funika kumbawalemekeza thangwe ra basa lomwe ambacita pabodzi na kubzicepswa kwawo.—Werengani 2 Wakolinto 1:24; Cibvumbulutso 19:10.\n14, 15. Kodi akulu wacikristau mbakusiyana tani na atsogoleri wa bzipembedzo?\n14 Akuluwa ni abusa wakubzicepswa. Iwo ambafuna lini kuti wanthu ambawacitire bzinthu ninga momwe ambacitiridwira wanthu wakubvekera. Tenepo iwo mbakusiyana kwene-kwene na atsogoleri wa bzipembedzo wa nsiku zino na atsogoleri wa bzipembedzo wa nthawe ya Jezu. Iye adalewa bza iwo kuti: ‘Iwo ambafuna mbuto zapadzulu kwene-kwene pa madyo na mipando yakutsogolo m’masinagoga, ndipo ambafunambo kumusidwa na wanthu m’mbuto za malonda.’—Mateu 23:6, 7.\nAkulu akambakhala wakubzicepswa na kubvera mafala ya Jezu, an’dzafunidwa na kulemekezedwa na abale wawo\n15 Akulu wacikristau ambabvera mafala ya Jezu yakuti: ‘Lekani kubvuma kumbacemeredwa Rabi, thangwe rakuti mpfunzisi wanu ni m’bodzi yekha basi, ndipo mwensenemwe ndimwe abale. Ndipo lekanimbo kumbacemera munthu ali-wense wa pansi pano kuti Baba, pakuti Baba wanu ni m’bodzi yekha, Omwe ali kudzulu. Lekani kumbacemeredwa atsogoleri, pakuti Mtsogoleri wanu ni m’bodzi yekha basi, Kristu. Koma omwe ni mkulu pakati panu, akhale mtumiki wanu. Ali-wense wakubzikuza an’dzacepswedwa, koma ali-wense wakubzicepswa an’dzakuzidwa.’ (Mateu 23:8-12) Akulu wa m’magwere yense ya pa dziko la pansi akambakhala wakubzicepswa na kubvera mafala ya Jezu, an’dzafunidwa na kulemekezedwa na abale wawo.\nAkulu akambatumikira mwakubzicepswa, bzin’dzacitisa kuti afunidwe na kulemekezedwa na abale wawo (Onani ndime 13-15)\n16. N’thangwe ranyi tin’funika kupitiriza kucita nyongo ya kulemekeza winango?\n16 Pangatenge nthawe kuti tipfunze momwe tingalemekezere winango. Bzimwebzi bzidacitikambo na Akristau wakuyambirira. (Mabasa 10:22-26; 3 Juwau 9, 10) Koma tin’funika kucita nyongo. Tikambalemekeza winango mu njira yomwe Yahova ambafuna tin’dzatambira bzisimbo bzizinji.\nKULEMEKEZA WINANGO KUMBABWERESA PHINDU\n17. Kodi ni bzisimbo bziponi bzomwe tingakhale nabzo tikambalemekeza wanthu wa udindo?\n17 Tikambalemekeza wanthu omwe ana maudindo m’mbuto zomwe timbakhala, iwo angakhotcerere basa lathu lakupalizira ndipo angaliwonembo mu njira yabwino. Bzimwebzi ndibzo bzidacitikira mpainiya munango dzina lace Birgit wa ku Alemanha pomwe adayenda ku msinda wakumaliza mapfunziro ya xikola ya mwana wace wacikazi. Apfunzisi adauza Birgit kuti bzingadakhala bwino kwene-kwene tingadakhala na wana azinji wa Mboni za Yahova mu bzipinda bza mapfunziro. Iwo adalewa kuti wana wa Mboni ambacitisa kuti pa xikola pakhale bwino. Birgit adawauza kuti: “Wana wathu ambapfunzisidwa kuteweza mitemo ya Mulungu, ndipo bzimwebzi bzimbaphatanidza kulemekeza azipfunzisi.” Mpfunzisi m’bodzi adalewa kuti kupfunzisa kungakhala kwakusaya kunesa, bzingadakhala kuti wana wense ali ninga Mboni za Yahova. Iwo adakhala na makumbukidwe yabwino kwa wana wa Mboni, ndipo itapita midzinga mizinji patsogolo pace, m’bodzi wa apfunzisiwo adagumanika pa mtsonkhano wacigawo.\n18, 19. Kodi n’ciyani comwe tin’funika kukumbukira tikambalemekeza akulu?\n18 Mitemo yakugumanika mu Bibliya ingatithandize kuwona momwe tingalemekezere akulu wa gwere. (Werengani Wahebereu 13:7, 17.) Tin’funika kuwatenda thangwe ra basa lawo lomwe ambacita na nyongo. Tikambabvera citsogozo comwe iwo ambapereka, akuluwo an’dzacita basa lawo mwakukondwa. Bibliya limbalewa kuti tin’funikambo kutewezera cikhulupiro cawo. Koma bzimwebzi bzinkuthandauza lini kuti tin’funika kutewezera ndendende momwe mkulu munango ambabvalira, kalewelewedwe kace na kafotokozedwe kace ka nkhani. Tikacita bzimwebzi, bzingawoneke ninga kuti tinkutewera munthu m’mbuto mwa kutewera Kristu. Tileke kuyebwa kuti akulu mbakuperewerambo ninga momwe ife tiriri.\n19 Bzingakhale bzakuthandiza kuna akulu, tikambawalemekeza koma ticileka kumbawawona ninga wanthu wakupambulika kwene-kwene. Mwa njira iponi? Bzingawathandize kuti apitirize kukhala wakubzicepswa ndipo bzingawathandizembo kuti aleke kumbabziwona ninga kuti mbakufunika kuposa winango ayai kuti nthawe zense bzomwe ambacita mpsabwino.\n20. Kodi timbagumana phindu liponi tikambalemekeza winango?\n20 Kulemekeza winango kumbatithandiza kuti titcenkhe kukhala wa dyera na kupitiriza kukhala wakubzicepswa pomwe wanthu winango angatipase ulemu bwakupambulika. Ndipo timbakhala wakukhotcereredwa thangwe khalidweli limbatithandiza kutcenkha kukhumudwa pomwe wanthu winango omwe timbawalemekeza akatiphonyera. Phindu linango ndakuti tin’dzapitiriza kukhala wakuphatana na gulu la Yahova. Gulu la Yahova limbapereka lini ulemu bwakunyanyira kuna munthu ali-wense, bziribe basa penu ni Mboni ya Yahova ayai ne.\n21. Kodi ni phindu liponi lakufunika lomwe tingakhale nalo tikambalemekeza winango?\n21 Phindu likulu kwene-kwene ndakuti tikambalemekeza winango timbakondwesa Mulungu. Tikambacita bzomwe Yahova ambafuna na kupitiriza kukhala wakukhulupirika kuna iye, bzin’dzacitisa kuti akwanise kutawira Sathani, omwe adalewa kuti palibe munthu omwe angakhale wakukhulupirika. (Mimwani 27:11) Wanthu azinji m’dzikoli ambadziwa lini kulemekeza winango. Tinkutenda kwene-kwene thangwe rakuti tinkudziwa momwe tingaperekere ulemu mu njira yomwe imbakodwesa Yahova!\nKulemekeza akulu wacikristau: Ni kulemekeza udindo bwawo na kuteweza citsogozo cawo. Tingawalemekezembo mwa kutenda basa lomwe ambacita na nyongo. Ndipo kungakhale kuphonyeka kupasa wanthu ulemu bomwe n’bwakuthemera kokha Yahova na Jezu\nMomwe moyo wa munthu uliri: Wanthu azinji ambalemekeza wanthu winango thangwe ra momwe moyo wawo uliri ninga magole yomwe anayo, bzinthu bzomwe munthu anabzo, mtundu wa munthu, basa lomwe ambacita ayai udindo bomwe anabo. Tsono bzimwebzi bzin’funika lini kucitikambo mu gwere lacikristau


Abalahamu na Sara Adabvera Mulungu | Nkhani za m’Bibliya za Wana\nWerengani mu Ciacoli Ciafrikana Cialbaneji Ciamharik Ciarabe Ciarmeniya Ciazerbaijani (ca ku Cyrillic) Ciazibajani Cibasa (ca ku Camarões) Cibaske Cibataki (ca ku Karo) Cibemba Cibikolo Cibisilama Ciboulou Cibulgariya Cicewa Cidangme Cidinamarkeji Ciedo Ciefik Cieslovako Cieslovenia Ciestoniano Ciewe Cifaransa Cifiji Cifinilandeji Cifon Ciga Cigalisiyan Cigarifuna Cigerman Cigmong (ca ku White) Cigrego Ciguarani Cigun Cihausa Ciherero Cihiligaynon Cihindi Ciholandeji Cihungaro Ciiban Ciibinda Ciigbo Ciiloko Ciindoneziya Ciirlandeji Ciisoko Cijorgiya Cikabiye Cikabuverdiano Cikanada Cikaonde Cikaren (Ca ku S'gaw) Cikatalan Cikazakh Cikekxi Cikexuwa (ca ku Ancash) Cikexuwa (ca ku Ayacucho) Cikexuwa (ca ku Cuzco) Cikixe Cikixuwa (ca ku Chimborazo) Cikixuwa (ca ku Imbabura) Cikongo Cikongo Cikoreano Cikriolo ca ku Haiti Cikriolo ca ku Seychelles Cikroasiya Cikuyu Cikwangali Cikwanyama Cilatviano Cilingala Cilituania Cilomwe Cilow German Ciluganda Cilukonzo Ciluo Cimakua Cimalagazi Cimalay Cimalayalam Cimam Cimarathi Cimaya Cimazatek (ca ku Huautla) Cimbundu Cimixe Cimoore Cimyanimari Cinahuatl (ca Kumpoto kwa Puebla) Cinahuatl (ca ku Central) Cinahuatl (ca ku Guerrero) Cinahuatl (ca ku Huasteca) Cindebele Cindebele (ca ku Zimbabwe) Cindonga Cingabere Cingangela Cingirezi Ciniasi Cinoruwegeji Cinyarwanda Cinyungwe Cinzema Ciokpe Ciossetian Ciotetela Cipangasian Cipidgin (Ca ku Nigéria) Cipidgin (ca ku Camarões) Cipoloneji Ciponapeano Cipunjabi Cipwitikizi Cipwitikizi (ca ku Portugal) Cirewedwe ca Manja ca ku Alemanha Cirewedwe ca Manja ca ku America Cirewedwe ca Manja ca ku Brasil Cirewedwe ca Manja ca ku Colombia Cirewedwe ca Manja ca ku Grã Bretanha Cirewedwe ca Manja ca ku Holanda Cirewedwe ca Manja ca ku Italia Cirghiz Ciribati Ciromeniya Cirundi Cirusso Cisamoan Cisango Cisebuano Cisedonia Cisena Cisepedi Ciservia Ciservia (ca ku Roma) Cisesotho (ca ku África do Sul) Cisetswana Cisinyala Cisonge Cisranantongo Cisunda Cisuweko Ciswahili Ciswati Citagalog Citahiti Citai Citaliyana Citamil Citandroy Citarascani Citatar Citceko Citelugu Citiv Citojolabal Citonga Citonga (ca ku Malawi) Citonga (ca ku Zimbabwe) Citotonak Citshwa Citsonga Citumbuka Citurko Citwi Citzeltal Citzotzil Ciukraniya Ciumbundu Ciurhobo Ciuruund Civalensia Civenda Civezo Civietinamu Ciwaray-waray Ciwayuunaiki Ciwolaita Cixhosa Cixineji Mandarin (Ca Nthawe Zense) Cixineji Mandarin (Cakupusa Kubva) Cixipanyol Cixoli Cixona Ciyao Ciyoruba Cizapotek (ca ku Lachiguiri) Cizulu cixokwe cixuabo\nAbalahamu na Sara Adabvera Mulungu\nPafupi na mzinda wa Babeli, pakhana mzinda munango omwe ukhacemeredwa Uri, ndipo kumweko wanthu azinji akhambanamata kwene-kwene mirungu yakunama. Tsono, kumweko akhalipo munthu m’bodzi omwe akhanamata Yahova yekha basi. Dzina lace akhali Abalahamu.\nYahova adauza Abalahamuyo kuti: ‘Siya mui wako na wadzinza wako, ndipo ndoko ku dziko lomwe ndin’dzakulatiza’. Patsogolo pace, Yahova adamupicira kuti: ‘Banja lako lin’dzakhala mtundu ukulu, ndipo wanthu wense wa pa dziko la pansi ndin’dzawacitira bzinthu bzizinji bzabwino thangwe ra iwepo.’\nAbalahamu akhadziwa lini komwe Yahova akhamuyendesa, tsono iye adakhulupira basi Yahovayo. Tenepo, Abalahamu, mkazi wace Sara, pai wace Tera na mzukulu wace Loti, adalongedza bzinthu bzawo, aciyamba kucita ulendo bwawo.\nAbalahamu akhana magole 75 yakubadwa pomwe iye na banja lace adafika ku dziko lomwe Yahova akhafuna kumulatiza. Mbuto imweyo ikhacemeredwa Kanani. Kumweko Yahova adauza Abalahamu kuti: ‘Dziko lense lomwe unkuliwonali, ndin’dzapasa wana wako.’ Abalahamu na Sara akhadakalamba kale, ndipo akhalibe mwana na m’bodziyo. Tsono, kodi piciro la Yahovali lingadadzakwanisika tani?\n‘Abalahamu . . . mwa cikhulupiro iye adabvera, aciguduka kuyenda ku mbuto yomwe angadadzaitambira ninga utaka; ndipo iye adayenda napo akhadziwa lini komwe akhayendako.’—Wahebereu 11:8\nMibvunzo: Kodi Yahova adauza Abalahamu kuti acite ciyani? Kodi n’ciyani comwe Yahova adauza Abalahamu?\nCiyambo 11:29–12:9; Mabasa 7:2-4; Wagalata 3:6; Wahebereu 11:8


zibelin [[dzibeˈliŋ]]\ts.m.\ns.m. (zool.) zibellino


JW Ndondomeko ya Mtsonkhano wa Moyo Wathu na Utumiki wa 30 Outubro-5 Novembro, 2017\nWerengani mu Cakchiquel (Central) Ciabua Ciabui Ciacoli Ciafrikana Ciaja Cialbaneji Cialur Ciamharik Ciangonde Ciarabe Ciarmeniya Ciasamizi Ciateso Ciaukan Ciaymara Ciazerbaijani (ca ku Cyrillic) Ciazibajani Cibambara Cibaoule Cibasa (ca ku Camarões) Cibaske Cibataki (ca ku Karo) Cibataki (ca ku Simalungun) Cibataki (ca ku Toba) Cibemba Cibengali Cibiak Cibikolo Cibisilama Ciboulou Cibshkir Cibulgariya Cicewa Cidangme Cidayak Ngaju Cidigor Cidinamarkeji Cidouala Cidrehu Ciedo Ciefik Ciesan Cieslovako Cieslovenia Ciestoniano Ciewe Cifaransa Cifaroezi Cifiji Cifinilandeji Cifon Ciga Cigalisiyan Cigarifuna Cigerman Cigmong (ca ku White) Cigokana Cigrego Cigroelandeji Ciguarani Cigujarati Cigun Cihausa Ciheberi Ciherero Cihiligaynon Cihindi Ciholandeji Cihungaro Ciiban Ciibanag Ciibinda Ciigbo Ciijilandiya Ciiloko Ciindoneziya Ciisoko Cijaponeji Cijorgiya Cijula Cikabiye Cikabuverdiano Cikamba Cikambodja Cikanada Cikaonde Cikaren (Ca ku S'gaw) Cikatalan Cikaxin Cikazakh Cikekxi Cikexuwa (ca ku Ancash) Cikexuwa (ca ku Ayacucho) Cikexuwa (ca ku Bolívia Cikexuwa (ca ku Cuzco) Cikhana Cikixe Cikixuwa (ca ku Chimborazo) Cikixuwa (ca ku Imbabura) Cikongo Cikongo Cikonkani (ca ku Roma) Cikoreano Cikrio Cikriolo ca ku Belize Cikriolo ca ku Guiné bissau Cikriolo ca ku Haiti Cikriolo ca ku Mauritania Cikriolo ca ku Seychelles Cikroasiya Cikudish Kurmanji Cikurdish Kurmanji (Cyrillic) Cikurdish Kurmanji (ca ku Caucaso Cikuyu Cikwangali Cikwanyama Cilaoti Cilatviano Cilenje Cilingala Cilituania Cilomwe Cilow German Ciluba Ciluganda Cilukonzo Cilunda Ciluo Ciluvale Cimakua Cimalagazi Cimalay Cimalayalam Cimaltese Cimam Cimambwe-Lungu Cimapudungun Cimarathi Cimaya Cimazatek (ca ku Huautla) Cimbunda Cimbundu Cimende Cimingrelian Cimixe Cimixtek (ca ku Guerrero) Cimizo Cimoore Cimyanimari Cinahuatl (ca Kumpoto kwa Puebla) Cinahuatl (ca ku Central) Cinahuatl (ca ku Guerrero) Cinahuatl (ca ku Huasteca) Cinamwanga Cinavajo Cindau Cindebele Cindebele (ca ku Zimbabwe) Cindonga Cinepali Cingabere Cingangela Cingirezi Ciniasi Ciniuean Cinoruwegeji Cinyaneka Cinyanja Cinyarwanda Cinyungwe Cinzema Ciodia Ciokpe Cioromo Ciossetian Ciotetela Ciotomi (ca ku Mezquital Valley) Cipangasian Cipapiaamento (Curação) Cipende Ciperisi Cipidgin (Ca ku Nigéria) Cipidgin (ca ku Camarões) Cipidgin ca ku Ilhas Salomão Cipoloneji Ciponapeano Cipunjabi Cipwitikizi Cipwitikizi (ca ku Portugal) Cirewedwe ca Manja ca ku Alemanha Cirewedwe ca Manja ca ku Brasil Cirewedwe ca Manja ca ku Finlandia Cirghiz Ciribati Ciromany (ca Kummwera kwa Grécia) Ciromany (ca ku Macedonia) Ciromany (ca ku Macedonia) Cyrillic Ciromany (ca ku Sérvia) Ciromeniya Cirundi Cirunyankore Cirusso Cirutoro Cisamoan Cisangir Cisango Cisaramakan Cisebuano Cisedonia Cisena Cisepedi Ciservia Ciservia (ca ku Roma) Cisesotho (ca ku Lesoto) Cisesotho (ca ku África do Sul) Cisetswana Cisi Cisidama Cisilozi Cisinyala Cisonge Cisranantongo Cisunda Cisuweko Ciswahili Ciswahili (ca ku Congo) Ciswati Citagalog Citagrinya Citahiti Citai Citajiki Citaliyana Citamil Citandroy Citankarana Citarahumara (Central) Citarascani Citatar Citcangani (ca ku Moçambique) Citceko Citelugu Citetun Dili Citiv Citlapanek Citojolabal Citok Pisin Citonga Citonga (ca ku Malawi) Citonga (ca ku Zimbabwe) Citongan Citotonak Citshiluba Citshwa Citsonga Citumbuka Citurkmen Citurko Cituvaluan Citwi Citzeltal Citzotzil Ciughur (ca ku Cyrillic) Ciukraniya Ciumbundu Ciurdu Ciurhobo Ciuruund Ciuzbek Civalensia Civenda Civezo Civietinamu Ciwallisia Ciwaray-waray Ciwayuunaiki Ciwelsh Ciwolaita Cixavakano Cixhosa Cixineji Cantonese (Ca Nthawe Zense) Cixineji Cantonese (Cakupusa Kubva) Cixineji Mandarin (Ca Nthawe Zense) Cixineji Mandarin (Cakupusa Kubva) Cixipanyol Cixoli Cixona Cixuvash Ciyao Ciyoruba Cizande Cizapotek (ca ku Isthmus) Cizapotek (ca ku Lachiguiri) Cizulu Comongoliano cijavaneji cixokwe cixuabo\nKabukhu ka Mitsonkhano wa Moyo Wathu Wacikristau na Utumiki | Outubro 2017\n“Wana Wanu Wacimuna na Wacikazi An’dzapolofetizari”: (mph. 10)\n[Latizani vidiyo ya Nfundo Zakuthandiza Kubvesesa Bukhu la Djoweri.]\nDjow 2:28, 29—Akristau wakudzozedwa ambatumikira ninga anyakulewalewera Yahova (w02-CN 1/8 tsa. 15 ndi. 4-5; jd-CN tsa. 167 ndi. 4)\nDjow 2:30-32—Kokha wale omwe ambacemera pa dzina la Yahova ndiwo an’dzapulumuka pa nsiku yace yakugopswa (w07-CN 1/10 tsa. 13 ndi. 2)\nDjow 2:12, 13—Kodi mavesiya yambatipfunzisa ciyani pakulewa bza kukungula kwacadidi? (w07-CN 1/10 tsa. 13 ndi. 5)\nDjow 3:14—Kodi ‘cigwa cakutongera mulandu’ n’ciyani? (w07-CN 1/10 tsa. 13 ndi. 3)\nKuwerengedwa kwa Bibliya: (mph. 4 ayai zakucepa) Djow 2:28–3:8\nUlendo Bwakuyamba: (mph. 2 ayai zakucepa) Gawirani kakhadi ka JW.ORG\nUlendo Bwakubwereza: (mph. 4 ayai zakucepa) Kakhadi ka JW.ORG—Pitirizani kucezerana kakhadi komwe mudagawira pa ulendo bwakuyamba, ndipo kucezerana kulatiza vidiyo ya pa jw.org.\nPfunziro la Bibliya: (mph. 6 ayai zakucepa) lv-CN matsa. 196-197 ndi. 3-5\nYahova Ambatithandiza Kupirira Mayezo: (mph. 9) Latizani vidiyo yakuti Yahova ni Mbuto Yangu Yakukhotcerereka. Mukamala bvunzani abveseri kuti: Kodi ni mabvuto yaponi yomwe banja la m’bale Henschel adagumana nayo? Kodi cikhulupiro na kukhulupirika kwa abereki kungatokonye tani wana wawo? Kodi Yahova angakulimbiseni tani ninga momwe adacitira na m’bale Henschel?\nKhala Xamwali wa Yahova—Dzina la Yahova: (mph. 6) Latizani vidiyo yakuti Khala Xamwali wa Yahova—Dzina la Yahova. Mukamala cemerani wana omwe mwawasankhula kuti abwere ku pulatifomu, ndipo abvunzeni kuti: Kodi dzina la Yahova limbathandauzanyi? Kodi mpsiponi bzinthu bzomwe Yahova adalenga? Kodi Yahova angakuthandize tani?\nPfunziro la Bibliya la Gwere: (mph. 30) kr-CN msolo 20 ndi. 17-19; na makwadru ya msolo wakuti “Ntchito Yothandiza Anthu Inasintha Moyo Wake,” “Anthu Ongodzipereka Ochokera m’mayiko Osiyanasiyana Anagwira Ntchito Yothandiza Anthu” na kwadru yakubwerezera ya msolo wakuti “Kodi Inuyo Mumaona Kuti Ufumu wa Mulungu Ndi Weniweni?”\nNdondomeko ya Moyo Wathu Wacikristau na Utumiki ya 30 Outubro–5 Novembro, 2017\nKABUKHU KA MITSONKHANO WA MOYO WATHU WACIKRISTAU NA UTUMIKI Outubro 2017


Mulungu Ambafuna Wanthu Wakucena | Pitirizani Kufunidwa na Mulungu\nMulungu Ambafuna Wanthu Wakucena\n‘Kwa munthu omwe ambapitiriza kukhala wakucena, imwepo mun’dzalatizambo kukhala wakucena.’—PSALYMO 18:26.\n1-3. (a) Thangwe ranyi mai ambawonesesa kuti mwana wace adacena pomwe akanati kucoka naye pa mui? (b) Thangwe ranyi Yahova an’funa kuti atumiki wace akhale wakucena, ndipo n’ciyani cingatilimbise kufuna kupitiriza kukhala wanthu wakucena?\nMAI AKAFUNA kucoka kuti akazunge na mwana wace mng’ono, iwo ambawonesesa kuti mwanayo adacena, ndipo bzakubvala bzace bzidacenambo. Iwo ambadziwa kuti khonkho ndakufunika kwene-kwene kuti mwanayo akhale na thanzi labwino. Ndipo ambazindikirambo kuti mawonekedwe ya mwanayo yangalewe bzizinji bza abereki wace.\n2 Yahova, Baba wathu wa kudzulu, an’funa kuti atumiki wace ambakhale wakucena. Fala lace limbati: ‘Kwa munthu omwe ambapitiriza kukhala wakucena, imwepo mun’dzalatizambo kukhala wakucena.’ * (Psalymo 18:26) Yahova ambatifuna, ndipo iye an’dziwa kuti tikapitiriza kukhala wanthu wakucena, tin’dzakhala na moyo wabwino. Pakuti ndife Mboni zace, iye ambafunambo kuti wanthu omwe ambatiwona alewe bzinthu bzabwino bza Mulungu wathuyo. Kulewa cadidi, mawonekedwe yathu na bzicito bzathu bzabwino bzin’dzapasa mbiri Yahova, m’mbuto mwa kumunyozesa.—Zakiyeri 36:22; werengani 1 Pedru 2:12.\n3 Kudziwa kuti Mulungu ambafuna wanthu wakucena kumbatilimbisa kuti tipitirize kukhala wakucena. Ifepano tin’funa kulemekeza Yahova na momwe timbakhalira pa moyo wathu thangwe timbamufuna. Ndipo, tin’funambo kupitiriza kufunidwa na iye. Tenepo, mbatiwoneni thangwe lomwe tin’funikira kupitiriza kukhala wakucena, bzomwe bzimbathandauza kukhala wakucena pabodzi na momwe tingapitirizire kukhala wakucena. Kudziwa bzinthu bzimwebzi kungatithandize kuwona penu pana mbali zomwe tikadafunikira kulungamiza.\nTHANGWE RANYI TIN’FUNIKA KUKHALA WANTHU WAKUCENA?\n4, 5. (a) Kodi ndiponi thangwe libodzi lomwe limbacitisa kuti tifune kukhala wanthu wakucena? (b) Kodi kucena kwa Yahova kumbawonekera tani pa bzinthu bzomwe iye adalenga?\n4 Yahova ambatipfunzisa na ciratizo cace. Fala lace limbatiuza kuti tikhale ‘wanthu wakutewezera Mulungu.’ (Wayefezo 5:1) Thangwe libodzi lomwe limbacitisa kuti tifune kukhala wanthu wakucena ndakuti Yahova, Mulungu omwe ifepano timbam’namata, ngwakucena m’bzinthu bzense.—Werengani Mwambo 11:44, 45.\n5 Ninga momwe bziriri na makhalidwe mazinji ya Yahova, kucena kwace kumbawonekerambo pa bzinthu bzomwe iye adalenga. (Waroma 1:20) Dziko la pansi lidakonzedwa kuti likhale mui wakucena wa wanthufe. Ndipo Yahova adakonza dzikoli kuti limbacenese lokha mphuwe yomwe timbapumayi pabodzi na madzi. Tulombo tunango tumbaphata basa lakucenesa bzinthu bzinango bzakuipa kuti bzireke kukhala ngozi kwa wanthu. Ndipo wanthu omwe ambapfunza siyensiya, ambaphatisa basa tulombo tumweto kuti acenese mafuta pabodzi na bzinthu bzinango bzakunyosedwa na wanthu wadyera bzomwe bzimbapswipiza mphuwe. Bzinkuwonekeratu kuti Mulungu ‘omwe adalenga dziko la pansiri, ambawona nkhani ya kucena kukhala yakufunika kwene-kwene. (Jeremiya 10:12) Ifepano tin’funikambo kumbaiwona tenepoyo.\n6, 7. Kodi Cakutonga ca Mozeji cikhalatiza tani kuti wanthu omwe akhanamata Yahova akhafunikira kukhala wakucena?\n6 Thangwe linango lakuti timbafune kukhala wanthu wakucena ndakuti Yahova, omwe ni Mkonzi Mkululetu wa bzakutonga, an’funa kuti atumiki wace akhale wakucena. Cakutonga comwe Yahova akhadapasa Ajirayeri, cikhalatiza kuti kukhala wakucena kukhali kwakufunika kwene-kwene kuti iwo anamate Mulungu. Cakutongaco cikhaleweratu kuti pa Nsiku ya Mwambo Wakumpsinkhira Pikado, mkulu wa ansembe akhafunika kusamba, sikuti kabodzi kokha, koma kawiri-kense. (Mwambo 16:4, 23, 24) Ndipo, pakucita mabasa yawo, wansembe akhafunikira kusamba m’manja na m’minyendo pomwe akhanati kuyamba kupereka nsembe kwa Yahova. (Kufuluka 30:17-21; 2 Nkhani 4:6) Cakutongaco cikhandandalikambo bzinthu 70 bzomwe bzingadacitisa kuti wanthu akhale wakupswipa kwa Mulungu. Ndipo Mjirayeri akakhala wakupswipa, iye akhacita lini mbali pa kunamata Mulungu, ndipo nthawe zinango iye akhaphedweratu. (Mwambo 15:31) Munthu ali-wense omwe akhalamba kuteweza mwambo wakubzicenesa, omwe ukhaphatanidzambo kusamba m’thupi na kufula bzakubvala, iye akhaphedweratu.—Mirewengo 19:17-20.\n7 N’cadidi kuti ifepano tiri lini pomwe pansi pa Cakutonga ca Mozeji. Tsono cakutongaco cimbatithandiza kudziwa momwe Mulungu ambaiwonera nkhani ya kukhala wakucena. Cakutongaco cikhalatiziratu padeca kuti wanthu omwe akhanamata Yahova akhafunika kukhala wakucena, ndipo Yahova alibe kucinja. (Malakiya 3:6) Kuti iye abvume kunamata kwathu, ifepano tin’funika kukhala wanthu ‘wakusaya nthonsa.’ (Tiyago 1:27) Ndipopa, tin’funikira kudziwa bzomwe iye ambadikhirira kwa ifepano pa nkhani imweyi.\nBZOMWE BZIMBATHANDAUZA KUKHALA WAKUCENA PAMASO PA MULUNGU\n8. Kodi Yahova ambadikhirira kuti ifepano tikhale wakucena m’mbali ziponi za moyo wathu?\n8 M’Bibliya, kukhala wakucena kumbandothandauza lini kukhala wakucena mwa kuthupi. Kukhala wakucena pamaso pa Mulungu kumbathandauza kukhala wakucena m’mbali zense za moyo wathu. Yahova ambadikhirira kuti ifepano tikhale wakucena m’mbali zinai za moyo wathu, zomwe ni mwauzimu, m’makhalidwe, m’makumbukidwe na mwa kuthupi. Mbatiwoneni mbali ibodzi na ibodzi.\n9, 10. Kodi bzimbathandauza ciyani kukhala wakucena mwauzimu, ndipo Akristau wacadidi ambatcenkha ciyani?\n9 Kucena mwauzimu. Kukhala wakucena mwauzimu kumbathandauza kuleka kusanganiza kunamata kwacadidi na kunamata kwakunama. Pomwe Ajirayeri adacoka ku Babulo, acibwerera ku Jeruzalemu, iwo adauzidwa na Mulungu kuti: ‘Cokani m’mwemo, ndipo lekani kukhuya cinthu ciri-cense comwe n’cakupswipa! . . . Khalani wakucena.’ (Zaiya 52:11) Ajirayeriwo akhabwerera ku dziko lawo kuti akabwezerese kunamata kwakucena kwa Yahova. Kunamatako kukhafunika kukhala kwakucena, sikuti kwakuphatanidzidwa na bzipfunziso, bzicito ayai mwambo uli-wense wakusaya kulemekeza Mulungu wa m’bzipembebzo bza ku Babulo.\n10 Lerombo, pakuti ifepano ndife Akristau wacadidi, tin’funika kusamala kuti tireke kupswipizidwa na cipembedzo cakunama. (Werengani 1 Wakolinto 10:21.) Tin’funikadi kusamala kwene-kwene pa nkhani imweyi, pakuti bzipembedzo bzakunama bziri kwense-kwense. M’madziko mazinji, muna miyambo na bzicito bzakusiyana-siyana bzomwe bzimbabverana na bzipfunziso bza bzipembebzo bzakunama. Cipfunziso cibodzi n’cakuti munthu akafa, mzimu umbacoka mwa iye, ucikapitiriza na moyo. (Mpalizi 9:5, 6, 10) Akristau wacadidi ambatcenkha miyambo yomwe imbabverana na bzikhulupiro bza bzipembebzo bzakunama. * Tireke kubvuma kupumpsidwa na wanthu winango kuti atitazise kubvera mitemo ya m’Bibliya yakulewa bza kunamata kwacadidi.—Mabasa 5:29.\n11. Kodi kukhala wakucena m’makhalidwe kumbathandauza ciyani? Thangwe ranyi mpsakufunika kwene-kwene kuti tikhale na makhalidwe yakucena?\n11 Kucena m’makhalidwe. Kukhala wakucena m’makhalidwe kumbathandauza kutcenkha mtundu uli-wense wakuipa wakugonana. (Werengani Wayefezo 5:5.) Mpsakufunika kwene-kwene kuti tikhale na makhalidwe yakucena. Ninga momwe tiniwonera mu msolo unkutewerayu, kuti tipitirize kufunidwa na Mulungu, ifepano tin’funika ‘kuthawa unzazi.’ Wale omwe ambacita bza unzazi acisaya kukungula, ‘an’dzapita lini mu Umambo bwa Mulungu.’ (1 Wakolinto 6:9, 10, 18) Pamaso pa Mulungu, wanthu amwewo ali pakati pa wanthu ‘wakupswipizidwa na bzakunyansa bzawo.’ Iwo akasaya kukhala na makhalidwe yakucena, mabai-bai yawo yan’dzakhala ‘infa yaciwiri.’—Cibvumbulutso 21:8.\n12, 13. Kodi bzomwe timbacita, bzimbabverana tani na bzomwe timbakumbuka? Kodi tingapitirize tani kukhala na makumbukidwe yakucena?\n12 Kucena m’makumbukidwe. Ciri-cense comwe timbacita, timbatoma kukumbuka. Tikabvumiza kuti makumbukidwe yakuipa yadzale mu msolo na mu mtima mwathu, ifepano tin’dzamalizira kucita bzinthu bzakuipa. (Mateu 5:28; 15:18-20) Tsono, tikadzaza mu msolo mwathu na bzakukumbuka bzabwino, tin’dzalimbisidwambo kucita bzinthu bzabwino. (Werengani Wafiripo 4:8.) Kodi tingakhale tani na makumbukidwe yakucena? Tin’funika kutcenkha kusenzeka na cinthu ca mtundu uli-wense comwe cingatibweresere makumbukidwe yakuipa. * Ndipo, tin’funika kudzaza mu msolo mwathu na bzakukumbuka bzabwino mwa kumbawerenga kawiri-kawiri Fala la Mulungu.—Psalymo 19:8, 9.\n13 Kuti tipitirize kufunidwa na Mulungu, tin’funika kupitiriza kukhala wakucena mwauzimu, m’makhalidwe na m’makumbukidwe. Mbali zimwezi zin’fotokozedwa pomwe bwino-bwino mu nkhani zomwe ziri kutsogoloku. Mbatiwoneni tsapano mbali yacinai yomwe ni kukhala wakucena mwa kuthupi.\nTINGAPITIRIZE TANI KUKHALA WAKUCENA MWA KUTHUPI?\n14. Thangwe ranyi kukhala wakucena mwa kuthupi si nkhani ya munthu ali-wense pa yekha?\n14 Kukhala wakucena mwa kuthupi kumbaphatanidza kukhala wakucena m’thupi pabodzi na bzinthu bzathu bzense. Kodi nkhani ya kukhala wakucena mwa kuthupi ni nkhani ya munthu ali-wense pa yekha yomwe palibe an’funika kuipitira? Bziri lini tenepoyo kwa ifepano omwe timbatumikira Yahova. Ninga momwe tawonera kale, kwa Yahova nkhani ya kukhala wakucena njakufunika kwene-kwene, sikuti thangwe ra ubwino bwathu bokha, koma thangwe linango ndakuti kucena kwathuko kumbalewa bzizinji bza iye. Kumbukirani ciratizo comwe cafotokozedwa pakuyamba cire. Kodi kumuwona mwana omwe ambakhala adapswipa nthawe zense, bzingacitise lini kuti wanthu ambakumbuke kuti abereki wacewo ali tenepoyombo? Ifepano tin’funa lini kuti mawonekedwe yathu ayai momwe timbakhalira pa moyo wathu bzinyozese Baba wathu wa kudzulu ayai bzicitise kuti wanthu alambe kubva bzomwe timbawapalizira. Fala la Mulungu limbalewa kuti: ‘Tinkucita lini cinthu ciri-cense na cakulinga cakukhumudwisa, kuti utumiki bwathu buleke kukhala na mathangwe; koma mu njira iri-yense tinkubzipereka ninga atumiki wa Mulungu.’ (2 Wakolinto 6:3, 4) Tsono, tingacite tani kuti tipitirize kukhala wakucena mwa kuthupi?\n15, 16. Kodi bzimbaphatanidza ciyani kukhala wakucena mwa kuthupi, ndipo bzakubvala bzathu bzin’funika kukhala tani?\n15 Khonkho na mawonekedwe yathu. Napo timbasiyana kakhalidwe, ifepano timbalinga kugumana sabau na madzi kuti timbasambe kawiri-kawiri, ticiwonesesambo kuti wana wathu adacena. Kukhala wakucena mwa kuthupi bzimbaphatanidza kusamba m’manja na sabau pomwe tikanati kuyamba kudya, pomwe tinkuphika, pambuyo pakuphatisa basa latrina na pambuyo pa kusambika ayai kucinja mwana ngonda. Kusamba m’manja na sabau kungatithandize kutcenkha matenda, ticipulumusa moyo wathu. Kungatithandize kutcenkha kunyamula tulombo tomwe tumbayambisa matenda, ticireka kukhala na matenda ya m’mimba mwa nyampulula. Ndipo, m’mbuto zomwe wanthu alibe latrina pa mui, munthu akafuna kubzithandiza, an’funika kucera pansi, acifucira bzakunyansabzo ninga momwe akhacitira Ajirayeri kale-kale.—Bzakutonga 23:12, 13.\n16 Tin’funikambo kumbafula bzakubvala bzathu kawiri-kawiri kuti bzimbakhale bzakucena na bzakuwoneka bwino. Bzakubvala bza Mkristau bzin’funika lini kukhala bzakuumira ayai bzatsapano, koma bzin’funika kukhala bzakuwoneka bwino, bzakucena na bzakuthemera. (Werengani 1 Timotio 2:9, 10.) Bziribe basa komwe timbakhala, ifepano tin’funa kuti mawonekedwe yathu ‘yadekese mapfunziso ya Mulungu, Mpulumusi wathu.’—Tito 2:10.\n17. Thangwe ranyi nyumba yathu na bzombo bzathu bzin’funika kukhala bzakucena na bzakuwoneka bwino?\n17 Mui na bzombo bzathu. Nyumba yathu in’funika lini kukhala ya bwerani mudzawone, koma ikhale yakucena na yakuwoneka bwino ninga momwe bzikwanisikiremo. Ndipo, penu timbaphatisa basa kanderendere pakuyenda ku mitsonkhano na mu utumiki, ticite bzomwe tingakwanisebzo kuti ikhale yakucena kunja na mkati. Tireke kuyebwa kuti nyumba yathu na bzombo bzathu bzakucena, bzimbacitirambo umboni wanthu. Ndipo, tirekembo kuyebwa kuti timbapfunzisa wanthu kuti Yahova ni Mulungu wakucena omwe ‘an’dzapfudza wanthu omwe ankupswipiza dziko la pansiri,’ ndipo Umambo bwace bun’dzasandusa dzikoli kukhala paraizo. (Cibvumbulutso 11:18; Luka 23:43) Ifepano tin’funadi kuti mawonekedwe ya nyumba yathu na bzombo bzathu bziratize wanthu kuti napo nsiku zino, ifepano tinkukwanisa kale kukhala wanthu wakucena omwe an’dzathemera kupita mu dziko lipsa.\nKukhala wakucena mwa kuthupi bzimbaphatanidza kucenesa thupi rathu na bzombo bzathu\n18. Kodi tingalemekeze tani Nyumba yathu ya Umambo?\n18 Mbuto yathu yakunamatira. Lufoyi rathu kwa Yahova lin’dzatithandiza kulemekeza Nyumba zathu za Umambo, zomwe ni mbuto zakunamatira Mulungu wacadidi m’mudzi omwe timbakhala. Wanthu akazungira Nyumba ya Umambo, ifepano timbafuna kuti iwo adekedwe na mbuto yathu ya mitsonkhanoyo. Bzimbafunika kumbaicenesa na kuisamalira kawiri-kawiri kuti ipitirize kukhala yakuwoneka bwino. Ifepano timbalemekeza Nyumba zathu za Umambo mwa kumbapitiriza kuzisamalira bwino. Un’funika kukhala mwayi ukulu kwa ifepano kubzipereka kuti tithandize kucenesa na kukonza mbuto yathu yakunamatira. (2 Nkhani 34:10) Tin’funikambo kuteweza nfundo zimwezi pomwe tinkutsonkhana ku mbuto iri-yense yomwe timbacitira mitsonkhano mikulu-mikulu.\nKUBZICENESA PA BZIZOLOWEZI BZAKUIPA\n19. Kodi tin’funika kutcenkha ciyani kuti tipitirize kukhala wanthu wakucena mwa kuthupi? Kodi Bibliya limbatithandiza tani pa nkhani imweyi?\n19 Kuti tipitirize kukhala wanthu wakucena mwa kuthupi, tin’funikambo kutcenkha bzicito na bzizolowezi bzakuipa ninga kufumali, kuledzera na kuphatisa basa mankhwala yakudzungulumwisa msolo. Bibliya limbandandalika lini bzicito na bzizolowezi bzense bzakuipa bza nsiku zino, koma lina mitemo yomwe imbatithandiza kuzindikira momwe Yahova ambabziwonera bzinthubzo. Pakuti ifepano timbayadziwa makumbukidwe ya Yahova, lufoyi rathu kuna iye lin’dzatithandiza kucita bzinthu bzomwe iye an’dzadekedwa nabzo. Mbatiwoneni mitemo mixanu ya m’Bibliya.\n20, 21. Kodi Yahova an’funa kuti ifepano titsudzulidwe ku bzinthu bziponi? Kodi ndiponi thangwe likulu lomwe lingatithandize kubvera mtemoyu?\n20 ‘Pakuti tina mapiciro yamweya, mbatibziceneseni pa bzinthu bzomwe bzimbapswipiza thupi na mzimu, ticikhala wakucena pa kugopa Mulungu.’ (2 Wakolinto 7:1) Yahova an’funa kuti ifepano titsudzulidwe ku bzicito bzomwe bzimbapswipiza thupi na makumbukidwe yathu. Tenepo, tin’funika kutcenkha kucita ayai kuphatisa basa bzinthu bzomwe bzimbadzonga thupi na makumbukidwe yathu.\n21 Bibliya limbatiuza thangwe likulu lomwe lingatithandize kuti ‘tibzicenese pa bzinthu bzense bzomwe bzimbapswipiza.’ Onani kuti pa 2 Wakolinto 7:1 pambayamba na mafala yakuti: ‘Pakuti tina mapiciroya.’ Kodi ni mapiciro yaponi yamweyo? Ninga momwe mavesi yakutsogolo yambalewera, Yahova adati: ‘Ndin’dzakutambirani. Ndipo inepano ndin’dzakhala Baba wanu.’ (2 Wakolinto 6:17, 18) Onani kuti Yahova ankupicira kukukhotcererani na kukufunani ninga momwe baba ambacitira na mwana wace. Tsono, Yahova an’dzacita bzimwebzo malinge mukatcenkha kupswipiza ‘thupi na mzimu’ wanu. Tenepo, ni upsiru munthu kubvumiza kuti cizolowezi cakuipa cimbamutazise kukhala pa uxamwali na Yahova!\n22-25. Kodi njiponi mitemo ya m’Bibliya yomwe ingatithandize kutcenkha bzizolowezi na bzicito bzakuipa?\n22 ‘Umbafune Yahova, Mulungu wako, na mtima wako wense, na moyo wako wense, ndipo na nzeru zako zense.’ (Mateu 22:37) Jezu adalewa kuti cimweci cikhali cakutonga cikululetu pa bzakutonga bzense. (Mateu 22:38) Yahova adathemera kufunidwa tenepoyo na ifepano. Kuti timufune na mtima wathu wense, moyo wathu wense na nzeru zathu zense, tin’funika kutcenkha bzicito bzomwe bzimbafupikisa moyo wathu ayai kudzonga makumbukidwe yathu yomwe tidapasidwa na Mulungu.\n23 ‘[Yahova] ambapasa wanthu wense moyo, mphepo, na bzinthu bzense.’ (Mabasa 17:24, 25) Moyo ni mphaso ya Mulungu. Ifepano timbamufuna Mulunguyo, ndipopa timbalemekeza moyo. Ndipo, timbalambiratu bzicito ayai bzizolowezi bzense bzomwe bzingadzonge thanzi lathu, pakuti timbazindikira kuti kucita bzimwebzo si kulemekeza moyo omwe ni mphaso ya Mulungu.—Psalymo 36:9.\n24 ‘Ufune mwanzako ninga momwe umbabzifunira iwe wekha.’ (Mateu 22:39) Bzizolowezi na bzicito bzakuipa bzimbandodzonga lini nyakubzicitayo, koma bzimbadzongambo wanthu omwe ambakhala naye pafupi. Mwa ciratizo, kufumali pafupi na munthu omwe ambafumali lini, kungamupwetekembo. Munthu omwe ambapweteka wanthu omwe ali naye pafupi, ankubvera lini mtemo wakulewa bza kufuna mwanzace. Ndipo iye ambanamambo akambalewa kuti ambafuna Mulungu.—1 Juwau 4:20, 21.\n25 ‘Pitiriza kuwakumbusa kuti ambabvere maboma na atongi.’ (Tito 3:1) M’madziko mazinji, boma limbaletsa kuphatisa basa ayai kukhala na mitundu inango ya mankhwala. Tenepo, pakuti ndife Akristau wacadidi, ifepano timbaphatisa lini basa ne kukhala na mankhwala yomwe yambaletsedwa na boma.—Waroma 13:1.\n26. (a) Kodi tin’funika kucita ciyani kuti tipitirize kufunidwa na Mulungu? (b) Thangwe ranyi timbakhala na moyo wabwino tikakhala wanthu wakucena pamaso pa Mulungu?\n26 Kuti tipitirize kufunidwa na Mulungu, tin’funika kupitirizambo kukhala wakucena m’bali zense za moyo wathu, sikuti m’mbali ibodzi yokha. N’cadidi kuti mpsakunesa kusiya bzizolowezi na bzicito bzomwe bzimbapswiza thupi, koma bzimbakwanisika. * Kulewa cadidi, umweyu ndiye moyo wabwinoletu omwe tingakhale nawo, pakuti Yahova ambatipfunzisa nthawe zense kuti bzinthu bzimbatifambire bwino. (Werengani Zaiya 48:17.) Ndipo, tikapitiriza kukhala wanthu wakucena, ifepano tin’dzakomedwa kudziwa kuti tinkuimira bwino Mulungu wanthu omwe timbamufuna, ndipo tin’dzapitiriza kufunidwambo na iye.\n^ ndi. 2 Fala lacigerego lakuti “kucena” nthawe zinango limbalewa bza kucena mwa kuthupi. Tsono, kawiri-kawiri limbaphatisidwambo basa pakulewa bza kukhala na makhalidwe yabwino ayai kukhala wakucena mwauzimu.\n^ ndi. 10 Onani Msolo 13 wa m’bukhu lino kuti mudziwe bzikondweso na miyambo yomwe Akristau wacadidi ambatcenkha.\n^ ndi. 12 Msolo 6 wa bukhu lino umbafotokoza momwe tingasankhulire masenzeka yabwino.\n^ ndi. 26 Onani kwadru yakuti “ Kodi Ndimbalimbikira Kucita Cinthu Cabwino?” na kwadru yakuti “ Kwa Mulungu Bzinthu Bzense Mpsakukwanisika.”\nKODI NDIMBALIMBIKIRA KUCITA CINTHU CABWINO?\nMtemo: ‘Ndimbalimenya thupi rangu, na kulitsogolera ninga kapolo, kuti pambuyo pa kupalizira wanthu winango, inepano ndireke kukhala wakusaya kubvumidwa mwa njira iri-yense.’—1 Wakolinto 9:27.\nNdikakhala na cikhumbo cakufuna kucita cizolowezi cakuipa, kodi ndimbapemba kuti mzimu wa Mulungu undithandize kukhala wakulimba?—Mateu 6:13.\nKodi wanthu omwe ndimbafamba nawo, mafirime yomwe ndimbawona na nyimbo zomwe ndimbabva, bzimbandithandiza kuti ndireke kucita bzizolowezi bzakuipa?—1 Pedru 4:3, 4.\nThangwe ranyi kucita mabasa yabwino si thangwe kuti munthu acite pikado?—Mateu 23:25-28.\nThangwe ranyi ndinkufunisisa kubonera ninga momwe Jezu adabonerera kuti acite kufuna kwa Mulungu?—1 Pedru 2:21; 4:1.\nKodi ndingamufotokozere tani munthu omwe angafune kudziwa thangwe lomwe ndimbalambira kufumali?—Waroma 12:1, 2.\nKodi ndimbazindikira kuti kugwa pang’ono pa nkhondo yangu yakumalisa cizolowezi cakuipa, n’kulewa lini kuti bzatazikiratu?—Waroma 7:21-25.\n‘KWA MULUNGU BZINTHU BZENSE MPSAKUKWANISIKA’\nMkazi munango omwe dzina lace ni Helena * adati: “Pomwe ndikhana magole 15 yakubadwa, ndikhafumali nsiku zense, ndipo ndikhamwa na azixamwali wangu ku phampha kwa mdzinga. Patsogolo pace, ndidayamba kumbaphatisa basa mankhwala yakudzungulumwisa msolo, napo ndikhana wana atatu omwe ndikhalera ndekha. Ndikhana moyo wakuipa. Tsono, ndidadzayamba kupfunza Bibliya, ndipo na thandizo la Yahova, ndidakwanisa kucenesa moyo wangu, ndicisiya bzizolowezi bzakuipa bzire. Tsono comwe cidandinesa kwene-kwene ni kusiya kuphatisa basa mankhwala yakudzungulumwisa msolo. Ndin’kumbuka kuti ndingadakwanisa lini ndekha kumalisa bzizolowezi bzire. Tsono, tsapano ndingalewe kuti ndidacita kuwona ndekha umboni bwa mafala ya Jezu yakuti: ‘Kwa Mulungu bzinthu bzense mpsakukwanisika.’”—Mateu 19:26.\n^ ndi. 67 Dzinali lidacinjidwa.


‘Pitirizani Kufuna Abale’—Wahebereu 13:1 | Pfunziro\nWerengani mu Ciacoli Cialbaneji Ciamharik Ciarabe Ciarmeniya Ciaymara Ciazerbaijani (ca ku Cyrillic) Ciazibajani Cibataki (ca ku Karo) Cibataki (ca ku Toba) Cibengali Cibikolo Cibshkir Cibulgariya Cicewa Cidinamarkeji Cieslovako Cieslovenia Ciestoniano Cifaransa Cifiji Cifinilandeji Cigerman Cigrego Ciguarani Cigujarati Cigun Ciheberi Cihiligaynon Cihindi Cihiri Motu Ciholandeji Cihungaro Ciibanag Ciijilandiya Ciiloko Ciindoneziya Cijaponeji Cijorgiya Cikamba Cikanada Cikatalan Cikexuwa (ca ku Bolívia Cikoreano Cikriolo ca ku Haiti Cikroasiya Cikurdish Kurmanji (Cyrillic) Cikurdish Kurmanji (ca ku Caucaso Cikuyu Cilamba Cilatviano Cilituania Ciluganda Cilukonzo Ciluo Cimakua Cimalagazi Cimalay Cimalayalam Cimarathi Cimaya Cimixe Cimoore Cindau Cindebele (ca ku Zimbabwe) Cinepali Cingangela Cingirezi Ciniasi Cinoruwegeji Cinyarwanda Cinyungwe Cioromo Ciossetian Cipangasian Cipapiaamento (Curação) Cipapiamento (ca ku Aruba) Ciperisi Cipidgin ca ku Ilhas Salomão Cipoloneji Cipunjabi Cipwitikizi Cirewedwe ca Manja ca Cijaponeji Cirewedwe ca Manja ca Cipoloneji Cirewedwe ca Manja ca Cixineji Cirewedwe ca Manja ca ku America Cirewedwe ca Manja ca ku Angola Cirewedwe ca Manja ca ku Argentina Cirewedwe ca Manja ca ku Australia Cirewedwe ca Manja ca ku Brasil Cirewedwe ca Manja ca ku Chile Cirewedwe ca Manja ca ku Colombia Cirewedwe ca Manja ca ku Espanha) Cirewedwe ca Manja ca ku Finlandia Cirewedwe ca Manja ca ku Grã Bretanha Cirewedwe ca Manja ca ku Holanda Cirewedwe ca Manja ca ku Italia Cirewedwe ca Manja ca ku México Cirewedwe ca Manja ca ku Peru Cirewedwe ca Manja ca ku Russia Cirewedwe ca Manja ca ku Venezuela Cirghiz Ciribati Ciromeniya Cirundi Cirunyankore Cirusso Cisamoan Cisango Cisebuano Cisedonia Cisena Ciservia Ciservia (ca ku Roma) Cisidama Cisinyala Cisranantongo Cisuweko Ciswahili Citagalog Citagrinya Citai Citajiki Citaliyana Citamil Citatar Citceko Citelugu Citetun Dili Citok Pisin Citonga (ca ku Malawi) Citshwa Citumbuka Citurkmen Citurko Cituvaluan Citzotzil Ciukraniya Ciurdu Ciuzbek Civietinamu Ciwaray-waray Ciwolaita Cixineji Mandarin (Ca Nthawe Zense) Cixineji Mandarin (Cakupusa Kubva) Cixipanyol Cixona Cixuvash Cizande Cizapotek (ca ku Isthmus) Comongoliano cijavaneji cixokwe\n‘Pitirizani kufuna abale.’—WAHEB. 13:1.\nKodi kupitiriza kufuna abale kumbathandauza ciyani?\nThangwe ranyi mpsakufunika kupitiriza kufuna abale?\nKodi tingapitirize tani kufuna abale wathu?\n1, 2. Thangwe ranyi mpostolo Paulo adawona kuti bzikhali bzakufunika kunembera tsamba Akristau Wacihebereu mu magole dzana yakuyambirira?\nMU GOLE la 61 EC, magwere Yacikristau ku Jirayeri yadakhala mu nthawe za mtendere. Napo pa nthawe imweyi mpostolo Paulo akhali mkawoko ku Roma, iye akhadikhira kucosedwa mu mkawokomo. Mwanzace Timotio akhadatsudzulidwa kale mkawoko ndipo akhakonzekera kuyenda kukawona abale wacikristau wa ku Judeya. (Waheb. 13:23) Tsono, mu nthawe zakusaya kudziwika, Jeruzalemu ‘angadadzazunguliridwa na magulu ya acikunda,’ ninga momwe Jezu akhadalewera mu polofesiya yace. Wakristau wa ku Judeya, ndipo maka-maka wakukhala ku Jeruzalemu, wakhafunika kucita bzinthu mwakulimba mtima. Jezu akhadawacenjeza kuti iwo wakhafunika kuthawa mwakamfulumize akadzawona bzinthu bzimwebzi bzikuyamba kucitika.—Lu. 21:20-24.\n2 Patapita magole 28 kucokera pomwe Jezu adalewa polofesiya imweyi, Akristau wakukhulupirika wa ku Judeya womwe wakhakhala mu Jirayeri iwo wakhadakunda kale bzitsutso na mazunzo. (Waheb. 10:32-34) Tsono Paulo akhadziwa kuti iwo wangadadzagumana na mabvuto yakunesa kwene-kwene yakuyeza cikhulupiro cawo. (Mat. 24:20, 21; Waheb. 12:4) Iye akhafuna kuti iwo wakhale wakukonzeka pa bzomwe bzikhabwera kutsogolo. Iwo wakhafunika kulimbisa cikhulupiro cawo, thangwe cikhulupiro cakulimba cingadawathandiza kupulumusa moyo wawo. (Werengani Wahebereu 10:36-39.) Tenepo Paulo mwakutsogoleredwa na mzimu wa Yahova adanembera abale na mpfumakazi tsamba la kuwauza bzinthu bzomwe iwo wangadafunika kucita. Tsamba limweri lomwe lero limbadziwika kuti bukhu la Wahebereu.\n3. Thangwe ranyi ifepano tin’funikirambo mafala yomwe Paulo adanembera Akristau Wacihebereu?\n3 Ifepano nsiku zino timbafunikirambo mafala yomwe Paulo adanembera Akristau Wacihebereu m’magole dzana yakuyambirira. Thangwe ranyi? Thangwe rakuti ifepano tinkugumanambo na bzakucitika bzakundendemerana. Mu nsiku zino pomwe ‘tinkukhala mu nthawe zakupambulika na zakunesa,’ atumiki wa Yahova wankugumana na bzineso pabodzi na mazunzo yakusiyana-siyana (2 Tim. 3:1, 12) Tin’funika kukhala wakutsimikiza kuti cikhulupiro cathu na kubzipereka kwathu mpsakulimba. Azinji wa ifepano tinkukhala mu nthawe za mtendere, zakusaya cizunzo. Tenepo mwakundendemerana na Akristau wa mu nthawe ya Paulo, tin’funika lini kugona tulo, pakuti tsapanopapa tin’gumana na mabvuto yakuyeza cikhulupiro cathu!—Werengani Luka 21:34-36.\n4. Kodi ndiponi vesi la gole la 2016, ndipo thangwe ranyi iro ndakufunika?\n4 Kodi n’ciyani comwe cin’dzatithandiza kuti tikonzekere mabvuto ya kutsogolo? Mu bukhu la Wahebereu, Paulo adalewa bzinthu bzizinji bzomwe bzingatithandize kulimbisa cikhulupiro cathu. Cibodzi mwa cinthu cakufunika kwene-kwene ni comwe cinkugumanika mu vesi lakuyamba mu msolo wakumalizira m’bukhu limweri. Vesi limweri ndiro lasankhulidwa kuti likhale vesi la gole la 2016. Iro limbatilimbisa kuti: ‘Pitirizani kufuna abale.’—Waheb. 13:1.\nVesi lathu la gole la 2016: ‘Pitirizani kufuna abale.’—Wahebereu 13:1\n5. Kodi kufuna abale kumbathandauza ciyani?\n5 Kodi kufuna abale wathu kumbathandauza ciyani? Mu cigirego Paulo adaphatisira basa fala lakuti, phi·la·del·phiʹa, lomwe limbathandauza ‘kufuna abale.’ Kufuna abale kumweku kumbathandauza kufuna munthu omwe timbakomedwa naye kwene-kwene, ninga munthu wa m’banja mwathu ayai xamwali wathu wa pamtima. (Ju. 11:36) Ifepano tin’funika lini kunamizira kuti ndife abale na mpfumakazi koma tin’funadi kukhala abale na mpfumakazi. (Mat. 23:8) Cikhumbo cathu ca mphanvu ca momwe timbabvera mu mtima pa kufuna munthu winango cimbalewedwa mwacigwatho na mafala yakuti: ‘Pakufuna abale, khalani na lufoyi cairo pakati panu. Pakulatizana ulemu, khalani patsogolo.’ (War. 12:10) Mwakubverana na mtemo wa lufoyi la a·gaʹpe, mtundu umweyu wa lufoyi umbabweresa ciphatano cacadidi pakati pa wanthu wa Yahova.\n6. Kodi Akristau wacadidi wambabvesesa tani thandauzo la kufuna abale?\n6 Mwakubverana na mdziwi munango, mafala yakuti “‘kufuna abale,’” “yambagumanika lini kazinji-kazinji mu mabukhu Yacikristau.” Mu Cijuda fala lakuti “m’bale” nthawe zinango sikuti limbandothandauza wanthu womwe ali pacibale wokha basi, koma bzimwebzi bzin’funa lini kulewa kuti thandauzoli likhaphatanidzidwa na wanthu wa mitundu inango ne, koma ikhandophatisidwa basa kwa Wajuda wokha. Tsono, mwakusiyana na bzimwebzi Akristau wense wacadidi ambafunana, mwakusaya kunyang’ana mtundu. (War. 10:12) Pakuti ndife abale timbapfunzisidwa na Yahova kuti timbafunane winango na mwanzace. (1 Wat. 4:9) Tsono thangwe ranyi mpsakufunika kuti tipitirize kufuna abale wathu?\n7. (a) Kodi ni thangwe liponi likulu lomwe limbaticitisa kuti tiratize lufoyi kuna abale wathu? (b) Fotokozani thangwe linango likulu lomwe limbaticitisa kuti timbafunane winango na mwanzace.\n7 Mtawiro wakusaya kunesa ngwakuti Yahova an’funa kuti ifepano tilatizane lufoyi winango na mwanzace. Bzingakwanisike lini kufuna Mulungu nthawe ibodzi-bodziyo kumbalamba kulatiza lufoyi kuna abale wathu. (1 Ju. 4:7, 20, 21) Kuthumizira bzimwebzi, timbafunane winango na mwanzace. Bzimwebzi mpsakufunika maka-maka pa nthawe ya mabvuto. Paulo akhadziwa kuti Akristau winango Wacihebereu omwe adawanembera tsamba, iwo wakhafunika kuthawa mwakamfulumize wacisiya nyumba zawo na bzinthu bzawo. Jezu adalewa momwe bzikhaliri bzakunesa kukhala mu nthawe imweyo. (Mar. 13:14-18; Lu. 21:21-23) Kuposa nthawe ina iriyense, Akristau wense wakhafunika kulimbisa lufoyi lawo winango na mwanzace.—War. 12:9.\n8. Kodi tin’funika kucita n’ciyani tsapano pomwe citsautso cikulu cikanati kuyamba?\n8 Tsapanopapa Mphepo zakupfudza pa nthawe ya citsautso cikulu zin’dzalekeredwa. (Mar. 13:19; Cibv. 7:1-3) Tenepo, tin’dzacita bwino kutetekera malango yakufuliziridwa yakuti: ‘Imwe wanthu wangu, ndokoni mukapite m’bzipinda bzanu mucikafunga misuwo. Mukabisale kwa kanthawe mpaka ukali butapita.’ (Zai. 26:20) Mafala yakuti ‘m’bzipinda bzanu’ yan’funa kulewa magwere yathu. Zimwezi ni mbuto zomwe timbayenda abale na mpfumakazi kuti tikanamate pabodzi Yahova. Tsono kutsonkhana mwakukhazikika si kwakukwana kwa ifepano. Paulo adakumbusa Akristau wa Cihebereu kuti iwo wakhafunika kuphatisa basa nthawe imweyi kuti wambalimbisane winango na mwanzace ‘pa lufoyi na pa mabasa yabwino.’ (Waheb. 10:24, 25) Tin’funika kukulisa lufoyi lathu kwa abale tsapano, bzimwebzi bzin’dzatithandiza pa nthawe yomwe tin’dzagumana na mabvuto kutsogolo.\n9. (a) Kodi ni mpata uponi omwe tingalatizire abale wathu lufoyi? (b) Fotokozani bziratizo bza momwe wanthu wa Yahova wambalatizira lufoyi kwa abale wawo ku mbuto yomwe mumbakhalayo ayai mbali zinango za dziko.\n9 Napo tsapano, pomwe citsautso cikulu cikanati kuyamba, tin’funika kumbafuna kwene-kwene abale wathu. Abale wathu azinji wambawonekeredwa na bziteke-teke bza pansi, kusefukira kwa madzi, cinvula ca conzi na matsoka manango ya cirengedwe. Abale winango wambabonera thangwe ra kutsutsidwa na kuzunzidwa. (Mat. 24:6-9) Kuthumizira pa bzense bzomwe bzinkucitikabzi timbagumanambo na mabvuto ya cuma thangwe ra kukhala mu dziko la cinyengo. (Cibv. 6:5, 6) Na kuthumizirika kwa mabvutoya ni mpata wathu kuti tiratize lufoyi cairo kwa abale wathu. Napo ‘lufoyi la [wanthu] wazinji linkumala’, ifepano tin’funika kupitiriza kufuna abale wathu.—Mat. 24:12. \nKODI TINGAPITIRIZE TANI KULATIZA LUFOYI KWA ABALE WATHU?\n10. Kodi tsapano tin’cezerana ciyani?\n10 Napo tinkugumana na mabvuto mazinji, kodi tingakhale tani na citsimikizo cakuti tinkupitiriza kufuna abale? Kodi ni njira ziponi zomwe tingatsimikizire kuti tinkupitiriza kufuna abale wathu? Pambuyo pakulewa mafala yakuti: ‘Pitirizani kufuna abale,’ mpostolo Paulo adanemba njira zizinji za momwe Akristau angacitire bzimwebzi. Tsapano mbaticezeraneni njira zitanthatu za momwe tingalatizire lufoyi kwa abale wathu.\n11, 12. Kodi kutambira alendo kumbathandauza ciyani? (Onani cithunzi-thunzi cakuyambirira.)\n11 ‘Lekani kuyebwa kutambira alendo’. (Werengani Wahebereu 13:2.) Cirewedwe cakuyambirira fala lakusanduliziridwa kuti ‘kutambira alendo’ limbathandauza ‘kudekera mtima wanthu omwe timbawadziwa lini.’ Mafala yamweya pinango yangatikumbuse ciratizo ca Abalahamu na Loti. Wense awiri wadadekera mtima alendo womwe iwo akhawadziwa lini. Ndipo alendowa akhali anjo. (Ciy. 18:2-5; 19:1-3) Paulo adalewa bziratizo bzimwebzi pakufuna kuwalimbisa Akristau Wacihebereu kuti wakhale na cizolowezi ca kumbafuna abale wawo mwa kumbatambira alendo.\n12 Kodi tinkukulisa lufoyi lathu la kutambira alendo mwa kuwacemera kuti abwere ku mui kwathu kuti tidzadye nawo pabodzi ayai kuti tidzaceze nawo nkhani zakulimbisa? Ifepano tin’funika lini kukonzekera bzinthu bzizinji kuti titambire alendo; ndipo tin’funikambo lini kucemera kokha wale womwe tinkudziwa kuti angadzatibwezere mu njira inango. (Lu. 10:42; 14:12-14) Cakulinga cathu si cakufuna kubziwonesera koma cakulimbisa abale wathu! Napo ifepano tingakwanise lini kumudziwa bwino nyakunyang’anira dera wathu pabodzi na mkazi wace, kodi timbalatiza kuti timbawafuna mwa kuwacemera ku mui kwathu? (3 Ju. 5-8) Na kutanganika komwe tinako pabodzi na kupanikizika kwa nsiku na nsiku, mpsakufunika kwene-kwene kuti ‘tileke kuyebwa kutambira alendo’!\n13, 14. Kodi tingalatize tani kuti ‘tinkukumbukira womwe ali m’kawoko’?\n13 ‘Kumbukirani womwe ali m’kawoko.’ (Werengani Wahebereu 13:3.) Paulo akhalewa lini bza ali-wense omwe ali m’kawoko. Iye akhalewa kokha bza abale womwe wali m’kawoko thangwe ra cikhulupiro cawo. Paulo akhalimbo m’kawoko kwa magole manai pa nthawe yomwe adawanembera mafala yamweya Akristau Wacihebereu. (Waf. 1:12-14) Iye adawauza abalewo kuti akhafunika kulatiza ‘nsisi kwa womwe wali mkawoko.’ (Waheb. 10:34) Kupambula wale womwe akhamuwona pomwe akhamusamalira mkawoko, Akristau Wacihebereu akhakwanisa lini kuwonana naye. Kodi iwo angadalatiza tani kuti ambamukumbukira? Iwo akhafunika kucita mipembo kwa Yahova kuti awathandize kuti Pauloyo abwerere pomwe kwa iwo.—Waheb. 13:18, 19.\n14 Nthawe zathu zinombo, tina abale womwe tiri lini nawo pabodzi m’kawoko. Ndipo pinango tingakwanise lini kupereka thandizo la kuthupi ninga wale womwe wali pafupi na nyumba za kawoko. Koma napo bziri tenepoyo tingalatizembo nsisi na lufoyi mwa kupitiriza kumbawakumbukira abale wathu wakukhulupirika wamwewa mwa kumbawapembera na kudandaulira Yahova kuti awathandize. Mwa ciratizo, tin’funika kukumbukira abale, mpfumakazi ndipo nthawe zinango na wana womwe wali mkawoko ku Eritreia, kuphatanidza abale atatu womwe ni Paulos Eyassu, Isaac Mogos, na Negede Teklemariam—womwe wali mkawoko kwa magole yakuposa 20.\n15. Thangwe ranyi ‘malowozi yan’funika kukhala yakulemekezeka kwa wense’?\n15 ‘Malowozi yakhale yakulemekezeka kwa wense.’ (Werengani Wahebereu 13:4.) Tingalatizembo kuti timbafuna abale wanthu mwa kukhala wakucena mwa makhalidwe. (1 Tim. 5:1, 2) Ndipo akawoneka munthu omwe ‘akapitirira malire mwa kufuna kugumana phindu’ mwa kugonana na m’bale ayai mpfumakazi ayai mwa m’bodzi wa wanthu wa m’banja la mwanzace, kucita tenepoyo ni kuswa mbverano wa ubale bwathu. (1 Wat. 4:3-8) Kuthumizira bzimwebzo, kumbukirani momwe mkazi angabvere akawona mwamuna wace omwe ambawona bzinthu bza maika mwa kubisala. Kodi kucita bzimwebzi kungalatize kuti ambafuna mkazi waceyo na kulemekeza malowozi yace?—Mat. 5:28.\n16. Kodi kukomedwa na bzomwe tinabzo kungatithandize tani kulatiza kuti timbafuna abale?\n16 Khalani ‘wakukomedwa na bzomwe munabzo kale pa nthaweyo.’ (Werengani Wahebereu 13:5.) Cikondweso ca cadidi cimbacokera pa kukhulupira Yahova. Kumukhulupiraku kumbaticitisa kuti tikhale na kawonedwe kacikati-kati ka bzinthu bza kuthupi. (1 Tim. 6:6-8) Ndipo kumbatithandiza kuzindikira kuti uxamwali bwathu na Yahova pabodzi na abale ndibo bwakufunika kwene-kwene kuposa cinthu ciri-cense comwe tingagule na kobiri. Munthu wakukomedwa na bzomwe anabzo ambang’ung’udzika lini, ambadandaula lini, ayai kunyang’ana bzakuphonya kwa winango. Ndipo munthu umweyu ambakuzambo lini makumbukidwe ya njiru na ya dyera, yomwe yangamutazise kupitiriza kufuna abale. Mwakusiyana na bzimwebzi munthu wakukondwa na bzomwe anabzo ambakhala na mtima wakupasa.—1 Tim. 6:17-19.\n17. Kodi ‘kukhala wakulimba mtima’ kungatithandize tani kuwalatiza lufoyi abale wathu?\n17 ‘Khalani wakulimba mtima.’ (Werengani Wahebereu 13:6.) Kukhulupira kwathu Yahova kumbatilimbisa mtima, bziribe basa mabvuto yomwe timbagumana nayo. Kulimba mtima kumweku ndiko kumbaticitisa kuti tikhale na makhalidwe ya bwino. Lufoyi pabodzi na makhalidwe ya bwino ya abale wathu, yan’dzatithandiza kumanga na kulimbisa ubale bwathu. (1 Wat. 5:14, 15) Napo pomwe dzikoli lin’dzakhala mu mdima pa citsautso cikulu, ifepano tin’dzakwanisa ‘kuima ticidzadjigumisa misolo [yathu]’ pakudziwa kuti cipulumuso cathu ciri pafupi.—Lu. 21:25-28.\nKodi mumbatenda basa lomwe akulu ambaticitira? (Onani ndime 18)\n18. Kodi tingacite ciyani pakufuna kulatiza lufoyi kwa abale ‘womwe ambatitsogolera pakati pathu’?\n18 ‘Akumbukireni womwe wambatsogolera pakati panu.’ (Werengani Wahebereu 13:7, 17.) Tikambakumbukira basa la mphanvu lomwe akulu wambaticitira mwakusaya kulipiridwa, bzin’dzatithandiza kukulisa lufoyi na kuwatenda kwathu. Ndipo tin’funa lini kuti abale amwewa aluze cikondweso cawo ayai abonere kwene-kwene thangwe ra bzakucita bzathu. Mwakusiyana na bzimwebzi, tin’funika kubvera pakufuna kulatiza kuti ‘timbawalemekeza kwene-kwene mwa lufoyi thangwe ra basa lawo.’—1 Wat. 5:13.\nPITIRIZANI KUCITA BZIMWEBZI MWAKUTHUMIZIRIKA\n19, 20. Kodi ni mu njira ziponi zomwe tin’funika kulatiza lufoyi lathu kwa abale ‘mwakuthumizirika’?\n19 Mwakusaya kupenukira, wanthu wa Yahova wambadziwika na lufoyi lomwe analo. Paulo adazindikira nfundo imweyi mu nthawe yace. Ndipopa iye adapitiriza kulimbisa wense kuti ‘pitirizani kucita bzimwebzi mwakuthumizirika.’ (1 Wat. 4:9, 10) Nthawe zense mpsakukwanisika kucita bwino!\n20 Tenepo pomwe munkuwona vesi lathu la gole lino, mbatikumbukireni mibvunzo iyi: Kodi ndingacite ciyani kuti ndimbatambire alendo? Kodi n’ciyani comwe ndingacite kuti ndimbakumbukire abale wathu womwe wali m’kawoko? Kodi ndingacite ciyani kuti ndimbalemekeze makonzedwe ya Mulungu ya malowozi? Kodi n’ciyani comwe cingandithandize kuti ndikhale na cikondweso ca cadidi? Kodi ndingacite ciyani kuti ndikuze kukhulupira kwangu Yahova? Kodi ndingacite ciyani kuti ndimbabvere kwene-kwene womwe wambanditsogolera? Penu ifepano tin’kwanisa kuteweza mbali zitanthatu zimwezi, vesi lathu la gole lino lin’dzakhala lini ninga cizindikiro mu Nyumba yathu ya Umambo. Kukumbukira bzimwebzi kun’dzatilimbisa ‘kupitiriza kufuna abale.’—Waheb. 13:1.\n^  (ndime 9) Pana bziratizo bzizinji bza momwe Mboni za Yahova zimbalatizirana lufoyi pa nthawe ya matsoka, onani Nsanza ya Mulindiri ya Chichewa ya 15 Julho, ya 2002, tsa. 8-9, na bukhu lakuti Testemunhas de Jeová—Proclamadores do Reino de Deus, msolo 19.


Mzimuyo Umbacitira Umboni Pabodzi na Mzimu Wathu (Waroma 8:16) | Pfunziro\nWerengani mu Chichewa Ciacoli Cialbaneji Ciamharik Ciarabe Ciarmeniya Ciaymara Ciazerbaijani (ca ku Cyrillic) Ciazibajani Cibataki (ca ku Karo) Cibataki (ca ku Toba) Cibengali Cibikolo Cibshkir Cibulgariya Cidinamarkeji Cieslovako Cieslovenia Ciestoniano Cifaransa Cifiji Cifinilandeji Cigerman Cigrego Ciguarani Cigujarati Cigun Ciheberi Cihiligaynon Cihindi Cihiri Motu Ciholandeji Cihungaro Ciibanag Ciijilandiya Ciiloko Ciindoneziya Cijaponeji Cijorgiya Cikamba Cikanada Cikatalan Cikexuwa (ca ku Bolívia Cikoreano Cikriolo ca ku Haiti Cikroasiya Cikurdish Kurmanji (Cyrillic) Cikurdish Kurmanji (ca ku Caucaso Cikuyu Cilamba Cilatviano Cilituania Ciluganda Cilukonzo Ciluo Cimakua Cimalagazi Cimalay Cimalayalam Cimarathi Cimaya Cimixe Cimoore Cindau Cindebele (ca ku Zimbabwe) Cinepali Cingangela Cingirezi Ciniasi Cinoruwegeji Cinyarwanda Cinyungwe Cioromo Ciossetian Cipangasian Cipapiaamento (Curação) Cipapiamento (ca ku Aruba) Ciperisi Cipidgin ca ku Ilhas Salomão Cipoloneji Cipunjabi Cipwitikizi Cirewedwe ca Manja ca Cijaponeji Cirewedwe ca Manja ca Cipoloneji Cirewedwe ca Manja ca Cixineji Cirewedwe ca Manja ca ku America Cirewedwe ca Manja ca ku Angola Cirewedwe ca Manja ca ku Argentina Cirewedwe ca Manja ca ku Australia Cirewedwe ca Manja ca ku Brasil Cirewedwe ca Manja ca ku Chile Cirewedwe ca Manja ca ku Colombia Cirewedwe ca Manja ca ku Espanha) Cirewedwe ca Manja ca ku Finlandia Cirewedwe ca Manja ca ku Grã Bretanha Cirewedwe ca Manja ca ku Holanda Cirewedwe ca Manja ca ku Italia Cirewedwe ca Manja ca ku México Cirewedwe ca Manja ca ku Peru Cirewedwe ca Manja ca ku Russia Cirewedwe ca Manja ca ku Venezuela Cirewedwe ca Manja ca ku Zimbabwe Cirghiz Ciribati Ciromeniya Cirundi Cirunyankore Cirusso Cisamoan Cisango Cisebuano Cisedonia Cisena Ciservia Ciservia (ca ku Roma) Cisidama Cisinyala Cisranantongo Cisuweko Ciswahili Citagalog Citagrinya Citai Citajiki Citaliyana Citamil Citatar Citceko Citelugu Citetun Dili Citok Pisin Citonga (ca ku Malawi) Citshwa Citumbuka Citurkmen Citurko Cituvaluan Citzotzil Ciukraniya Ciurdu Ciuzbek Civietinamu Ciwaray-waray Ciwolaita Cixineji Mandarin (Ca Nthawe Zense) Cixineji Mandarin (Cakupusa Kubva) Cixipanyol Cixona Cixuvash Cizande Cizapotek (ca ku Isthmus) Comongoliano cijavaneji cixokwe\n‘Mzimuyo, umbacitira umboni pabodzi na mzimu wathu, kuti ndife wana wa Mulungu.’—WAR. 8:16.\nKODI MAVESI YALI PANYANSIYA YANGATITHANDIZE TANI KUBVESESA PA NKHANI YAKUDZOZEDWA?\n2 Wak. 1:21, 22; 2 Pe. 1:10, 11\nWar. 8:15, 16; 1 Ju. 2:20, 27\n1-3. Kodi n’ciyani comwe cidacitika pa nsiku yakupambulika ya Pentekosite ya 33 EC, ndipo bzimwebzi bzidakwanirisa tani polofesiya yomwe ikhadalewedweratu m’Bibliya? (Onani cithunzi-thunzi cakuyambirira.)\nYAKHALI macibese ya nsiku ya mdzinga, ca ku ma 9 ora. Imweyi ikhali nsiku yakupambulika kwa wense womwe wakhadakonkhana mu Jeruzalemu. Kukhana madyo, ndipo ikhalimbo nsiku ya malinkhuma. Nsembe zomwe zikhaperekedwa macibese yali-yense zikhadamala kale kuperekedwa mu tempwlo. Pa nthawe imweyi wanthu wakhakondwa kwene-kwene pomwe mkulu wa ansembe akhakonzekera kuti apereke mphaso ya mikate miwiri yakukonzedwa na trigu yakubvunidwa tsapanopa m’munda. (Mwam. 23:15-20) Nsembe imweyi cikhali cizindikiro cakuti nthawe yakubvuna trigu yayamba. Likhali gole la 33 EC, ndipo ikhali nsiku ya Pentekosite.\n2 Pomwe bzinthu bzensenebzi bzikhacitika ku tempwlo, cinthu cakufunika kwene-kwene cikhadasala pang’ono kucitika, sikuti ku tempwloko, koma m’cipinda ca padzulu ca nyumba yomwe ikhali mu mzinda. Thimu la Akristau wakukwana 120 womwe wakhadatsonkhana pabodzi, ‘adapitiriza kupemba.’ (Mab. 1:13-15) Bzomwe bzikhadasala pang’ono kucitikabzi bzikhaimira bzomwe mkulu wa ansembe akhacita pa Pentekosite iri-yense, ndipo bzimwebzi bzikhakwanisa polofesiya yomwe ikhadalewedwa na mpolofeta Djoweri pa magole 800 pomwe mafalaya yakhadalewedwa. (Djow. 2:28-32; Mab. 2:16-21) Kodi cinthu comwe cikhafunika kucitikaci cikhali cakufunika tani?\n3 Werengani Mabasa 2:2-4. Mzimu wakucena udathululidwa pa thimu la Akristau womwe wakhadakonkhana m’cipinda ca padzulu. (Mab. 1:8) Iwo wadayamba kumbalewa mapolofesiya, ayai kucitira umboni pa bzinthu bzomwe akhadawona na kubva. Kwa wanthu womwe wakhadakonkhana mwa kamfulumizewo, mpostolo Pedru adawafotokozera bzomwe bzikhadamala kucitikabzo. Iye adawafotokozera wanthuwo kuti: ‘Kungulani, ndipo munthu ali-wense atambire batismo, m’dzina la Jezu Kristu, kuti mulekereredwe pikado zanu mukacita bzimwebzo mun’dzatambirambo mzimu wakucena fovolo.’ Wanthu wakukwana 3.000 womwe wadauzidwawo wadabvuma ndipo wadabatizidwa wacidzozedwa na mzimu wakucena womwe akhadauzidwa kuti wangadautambira.—Mab. 2:37, 38, 41.\n4. (a) Thangwe ranyi bzomwe bzidacitika pa Pentekosite 33 EC mpsakufunika kwene-kwene? (b) Kodi nthawe ya bzakucitika bzimwebzi ikhathandauza ciyani? (Onani kuphampha kwa mafala ya m’nyansi.)\n4 Thangwe ranyi Pentekosite ya 33 EC njakufunika kwene-kwene kwa ifepano? Sikuti thangwe ra bzomwe bzidacitika mu tempwlo ya ku Jeruzalemu. Koma thangwe rakuti Jezu ninga mkulu wa ansembe adabwera kudzakwanirisa polofesiya imweyi.  Mkulu wa ansembe adapereka mikate miwiri yakuimira, kwa Yahova nsiku imweyire. Mikate miwiri yakuikhidwa bzakufufumisa yomwe idaperekedwa mu tempwlo ikhaimira anyakupfunza wakudzozedwa wapsa womwe wakhadacokera kwa wanthu wakuperewera kukakhala wana wakufuwidwa wa Mulungu. Tenepo, njira idafungulidwa kukhala ‘bzisapo bzakuyambirira’ mwa wana wa wanthu, kuti wayende kudzulu na kukaphatanidzidwa mu Umambo bomwe bun’dzabweresa bzisimbo bzakusaya kulewengeka kwa wanthu wakubvera womwe wan’dzakhala pansi pano. (Tiy. 1:18; 1 Pe. 2:9) Tenepo penu cidikhiro cathu n’cakukakhala kudzulu na Jezu ayai cakukhala m’paraizo pansi pano kwa muyaya, moyo wathu ngwakutokonyedwa kwene-kwene na bzakucitika bza nsiku imweyire!\nKODI KUDZOZA KUMBACITIKA TANI?\n5. Timbadziwa tani kuti wakudzozedwa wense walibe kudzozedwa mu njira ibodzi-bodzi?\n5 Imwepo mungadakhala m’bodzi wa anyakupfunza omwe akhana kalirime ka moto kakugaka pa msolo panu, imwepo mungadaiyebwa lini nsiku imweyire. Ndipo mungadapenukire lini kuti imwepo mwadzozedwa na mzimu wakucena, maka-maka bzingadakhala kuti mwatambira mphaso ya fovolo ya kulewa-lewa cirewedwe cacilendo. (Mab. 2:6-12) Tsono, kodi bzin’funa kulewa kuti wense wadadzozedwa na mzimu wakucena wadadzozedwa mu njira ibodzi-bodzi ninga momwe bzikhadacitikira na thimu lakuyambirira la anyakupfunza 120 wale? Mtawiro ngwakuti ne. Wanthu winango womwe wakhali mu Jeruzalemu wadadzozedwa na mzimu wakucena pa nsiku yawo ya batismo. (Mab. 2:38) Iwo walibe kukhala na kalirime ka moto pa msolo pawo. Kuthumizira bzimwebzo sikuti Akristau wense wadatambira mzimu wakucena pa batismo yawo. Msamariya munango adadzozedwa mwa mzimu wakucena pambuyo pa batismo yace. (Mab. 8:14-17) Kumbali inango, bzinthu bzakusaya kucitika kawiri-kawiri bzidacitikira Korneliyo na wa m’nyumba yace, iwo wadadzozedwa na mzimu wakucena napo akhanati kubatizidwa.—Mab. 10:44-48.\n6. Kodi anyakudzozedwa wense wambatambira ciyani, ndipo bzimwebzi bzimbawatokonya tani?\n6 Tenepo wense walibe kudzozedwa mu njira ibodzi-bodzi. Winango wadatambira mcemo wakuyenda kudzulu mwadzidzidzi, koma winango bzidacitika pang’ono-pang’ono. Tsono bziribe basa momwe munthu bzidamucitikirira, koma nyakudzozedwa ali-wense angacite ninga momwe Paulo adalewera kuti: ‘Koma pambuyo pa imwepo kukhulupira, imwepo mudanembedwa cizindikiro mwa mzimu wakucena wakupiciridwayo, omwe ni cizindikiro ca utaka bwathu.’ (Wayef. 1:13, 14) Kutambira mzimu wakucena umweyu kuli ninga citsimikizo ca bzomwe bzinkubwera kutsogolo. Ndipo Mkristau ali-wense wakudzozedwa ambakhala na citsimikizo m’mtima mwace cakuti iye wadzozedwadi na mzimu wakucena.—Werengani 2 Wakolinto 1:21, 22; 5:5.\n7. Kodi Mkristau ali-wense wakudzozedwa an’funika kucita ciyani kuti adzatambire mabai-bai ya kudzulu?\n7 Kodi Mkristau omwe watambira cizindikiroci angawone kuti anaco kale cidikhiro cakuyenda kudzulu? Mtawiro ngwakuti ne. N’cadidi kuti munthu umweyu wacemeredwa. Koma bzakuti iye an’dzatambira mabai-bai yace ayai ne, bzinkuthemba kukhulupirika kwace pa mayezo ya kucemeredwa kwaceko. Mpostolo Pedru adafotokoza kuti: ‘Pa thangwe limweri abale, citani ciri-cense cakuthemera kuti mupitirize kukhala wakukhulupirika, na cakulinga cakuti mukhale m’bodzi wa wanthu womwe Mulungu ankuwacemera na kuwasankhula, pakuti mukapitiriza kucita bzimwebzi, mun’dzatazira lini ne na pang’onopo. Tenepo mukacita bzimwebzo, an’dzakufungulirani msuwo kuti mupite mu umbiri bwa umambo bwakusaya kumala bwa mbuya na mpulumusi wathu Jezu Kristu.’ (2 Pe. 1:10, 11) Mkristau ali-wense wakudzozedwa an’funika kupitiriza kukhala wakukhulupirika, akasaya kucita tenepo, cidikhiro cace cakuti akakhale kudzulu cin’dzaphata lini basa.—Waheb. 3:1; Cibv. 2:10.\nKODI MUNTHU ANGADZIWE TANI KUTI WADZOZEDWA?\n8, 9. (a) Thangwe ranyi atumiki azinji wa Mulungu wambawona nkhani ya kudzoza kukhala yakunesa kuibvesesa? (b) Kodi munthu angadziwe tani kuti wadzozedwadi?\n8 Atumiki azinji wa Mulungu nsiku zino ambawona kuti nkhani yakudzoza imbakhala ya kunesa kuibvesesa, inde iyo njakunesadi kuibvesesa. Ni bzinthu lini bzomwe anyakudzozedwawo wambacita kuyezeza. Pakuti cakulinga ca Mulungu cikhali cakuti wanthu wakhale na moyo pansi pano. (Ciy. 1:28; Psal. 37:29) Kusankhula wanthu kuti wakatonge kudzulu ninga wamambo na atongi bzikhali lini makonzedwe ya Mulungu. Yamweya ni makonzedwe yakupambulika yomwe bzikhafunika lini kukhala tenepoyo. Kucemeredwa kumweku kumbacinja bzinthu bzizinji ninga makumbukidwe, kawonedwe ka bzinthu na cidikhiro ca munthuyo pomwe iye wadzozedwa.—Werengani Wayefezo 1:18.\n9 Tsono munthu angadziwe tani kuti iye wadzozedwadi, na kuti watambiradi cizindikiro cakupambulika? Mtawiro wakubveka bwino timbaugumana pa mafala yomwe Paulo adanembera abale wakudzozedwa wa ku Roma, pakulewa kuti ‘wakucemeredwa kukhala wakucena’. Iye adawauza kuti: ‘Pakuti mulibe kutambira mzimu wa ukapolo wakuyambisa mantha, koma mudatambira mzimu wakuti mukhale wana, ndipo na mzimu umweyo timbakuwa kuti: “Abba, Baba!” Mzimuyo, umbacitira umboni pabodzi na mzimu wathu, kuti ndife wana wa Mulungu.’ (War. 1:7; 8:15, 16) Mwacigwatho, tingalewe kuti mzimu wa Mulungu umbacitira umboni kuti munthuyo wacemeredwadi kuti kutsogolo iye ankatenga mbali m’makonzedwe ya Umambo bwa Mulungu.—1 Wat. 2:12.\n10. Kodi mafala ya pa 1 Juwau 2:27 yambathandauza ciyani pomwe yambalewa kuti Mkristau wakudzozedwa ambafunika lini kupfunzisidwa na munthu munango?\n10 Wale womwe adatambira mcemo wakupambulika wakucokera kwa Mulungu, iwo an’funika lini kukhala na umboni bwakucokera kwa wanthu winango. Iwo an’funika lini munthu kuti awawone na cakulinga cakuti adziwe comwe cawacitikira. Yahova ambawatsimikizira kucokera m’makumbukidwe na m’mitima yawo. Pakulewa bza Akristau wakudzozedwa, mpostolo Juwau adalewa kuti: ‘Imwepo mudadzozedwa na wakucenayo, ndipo mwensemwe muna cidziwiso ca cadidi.’ Iye adathumizira pomwe kuti: ‘Imwepo, Mulungu adakudzozani na mzimu ndipo mzimuyo ukali mwa imwepo. Tenepo bzin’funika lini kuti awoneke munthu munango akupfunziseni, pakuti mudadzozedwa mwacadidi sikuti mwakunamizira, thangwe ra kudzozedwako munkupfunzisidwa bzinthu bzense. Ninga momwe mwapfunzisidwira pitirizani kubverana naye.’ (1 Ju. 2:20, 27) Akristau wakudzozedwa amwewa ambafunika kutambira malango yauzimu ninga momwe bzimbafunikira kwa mkristau ali-wense. Koma iwo ambafunika lini munthu munango kuti atsimikizire kudzozedwa kwawo. Mzimu wakucena wa Mulungu ndiwo omwe umbawatsimikizira kuti adzozedwadi.\nMOYO WAKUBADWA PAPSA\n11, 12. Kodi Mkristau wakudzozedwa angabzibvunze ciyani ,ndipo iwo wambabzibvunza lini ciyani?\n11 Pomwe mzimu wakucena umbapereka citsimikizo cakuti munthu wadzozedwadi, munthuyo ambayamba kucinja bzinthu bzizinji. Jezu akhalewa bza kucinja kwa mkati ayai ‘kubadwa papsa.’  (Ju. 3:3, 5) Iye adafotokoza kuti: ‘Leka kudabwa thangwe ndakuuza kuti, imwepo mun’funika kubadwa papsa. Mphepo imbayenda komwe in’funa, ndipo munthu ambabva kuunga kwace, koma ambadziwa lini komwe inkucoka ne komwe inkuyenda. Mpsibodzi-bodzimbo na ali-wense wakubadwa mwa mzimu.’ (Ju. 3:7, 8) N’cadidi, kwa mkristau wakudzozedwa mpsakunesa kufotokozera bwino-bwino munthu omwe ngwakudzozedwa lini.\n12 Wale womwe wadadzozedwa angabzibvunze kuti: ‘Thangwe ranyi ndasankhulidwa? Thangwe ranyi wasankhula inepano m’mbuto mwa kusankhula munango?’ Iwo pinango wangafike pa kubzibvunza penu ankuthemeradi. Koma wambabzibvunza lini penu iwo wasankhulidwadi ayai ne. M’mbuto mwace mitima yawo imbakhala yakukondwa kwene-kwene na kutenda thangwe ra kusankhulidwako. Iwo wambabva ninga momwe mpostolo Pedru adabvera pomwe adalewa kuti: ‘Alemekezeke Mulungu omwe ni Baba wace wa Mbuya wathu Jezu Kristu, pakuti mwa nsisi zace zikulu, adatibala papsa kuti tikhale na cidikhiro ca moyo pa kulamusidwa mwa Kristu Jezu, kuti tikhale na utaka bwakusaya kubvunda, bwakusaya kupswipa na bwakusaya kumala mphanvu. Utaka bumwebu adamusungira imwepo kudzulu.’ (1 Pe. 1:3, 4) Anyakudzozedwa akakhala ankuwerenga mafala yamweya mwa kusaya kupenukira iwo wambadziwa kuti Baba wawo wakudzulu ankulewa-lewa na iwo.\n13. Kodi munthu wa kudzozedwa na mzimu wakucena ambacinja makumbukidwe yaponi, ndipo n’ciyani cimbamucinjisa makumbukidweyo?\n13 Pomwe akanati kudzozedwa na mzimu wa Mulungu wanthu wamwewa wambakhala na cidikhiro ca kudzatambira moyo wakusaya kumala pansi pano. Iwo wakhafunisisa kudzawona nthawe yomwe Yahova an’dzacosa mabvuto yense pansi pano, ndipo wakhafunambo kucita mbali ya kudzatambira bzisimbo bza kutsogolo bzimwebzi. Pinango iwo wakhakumbukira nthawe yomwe wan’dzakhala wankutambira abale wawo womwe wadafa kucokera ku thenje. Pinango wakhakumbukira nthawe yomwe wan’dzamanga nyumba zawo wacizikhala, na kudya bzisapo bza miti yomwe wan’dzakhala wadabzala. (Zai. 65:21-23) Tsono n’thangwe ranyi makumbukidwe yawo yambacinja? Iwo wambakhala lini wakusaya kukomedwa na cidikhiro cawo ca kudzulu, wambacinja lini makumbukidwe yawo thangwe ra kupanikizidwa m’bzakukumbuka. Ne thangwe rakuti waneta napo pansi pano ndipo wan’funa kuyenda kudzulu. Ndipo wambacinja lini thangwe ra kufuna kukadziwa bzinthu bzinango kudzulu. Koma thangwe rakuti mzimu wa Mulungu ndiwo wawacemera ndipo aciwacinjambo makumbukidwe yawo na cidikhiro cawo ca pansi pano wacikhala na cidikhiro cakudzulu.\n14. Kodi Akristau wakudzozedwa wambamuwona tani moyo pomwe ali pansi pano?\n14 Tsono tingalewe kuti anyakudzozedwa amwewa wambafuna kufa? Paulo adafuliziridwa kutawira mbvunzoyu kuti: ‘Ndipo, ife womwe tiri mu tendi ino tinkubuula, thangwe ra kulemedwa. Maka-maka si thangwe ra kufuna kukhundula, koma thangwe ra kufuna kubvala, kuti comwe cimbafa cipitidwe m’mbuto na moyo.’ (2 Wak. 5:4) Iwo sikuti wankufuna lini pomwe moyo uno ndipo ankundofuna kumaliza moyo wawo pansi pano kuti wayende kukakhala kudzulu. Mwakusiyana na bzimwebzi, iwo wakufunisisa kulokotera mpata wa nsiku zasalazi kutumikira bwino Yahova na axamwali pabodzi na wadzinza wawo. Tenepo, bziribe basa na bzomwe iwo wankucita, iwo wankundofuna lini kuthandiza kokha, koma wambakumbukira cidikhiro cawo ca kudzatambira moyo kudzulu.—1 Wak. 15:53; 2 Pe. 1:4; 1 Ju. 3:2, 3; Cibv. 20:6.\nKODI IMWEPO MWACEMEREDWA?\n15. Kodi ni mibvunzo iponi payokha, yomwe njakukwanira lini kuti munthu adziwe penu wadzozedwadi na mzimu wakucena kuti akatambire mabai-bai kudzulu?\n15 Pinango imwepo mungabzibvunze penu mwatambira mcemo wakupambulikayu. Penu munkuwona kuti mwatambira mcemo wakupambulikayu, mungacite bwino kukumbukira mibvunzo yakufunikayi. Kodi imwepo mumbabzibva kuti muna nyongo kwene-kwene mu utumiki? Kodi imwepo mumbafuna kwene-kwene kupfunza Fala la Mulungu ndipo mumbafuna kupfunza ‘bzinthu bzakuzika bza Mulungu’? (1 Wak. 2:10) Kodi imwepo mudawona kale bzisimbo bzakupambulika mu utumiki bwanu? Kodi imwepo mumbafunisisa kucita kufuna kwa Yahova? Kodi imwepo mumbabzibva kukhala na udindo bukulu bwa kufuna kuthandiza anzanu mwa uzimu? Kodi imwepo mudagumana kale na mayezo muciwona kuti Yahova wakuthandizani mwa kusaya kupita m’mbali? Pinango pa mibvunzoyi mtawiro wanu ngwakuti inde, kodi tingalewe kuti imwepo mwadzozedwa? Mtawiro ngwakuti ne, imwepo mulibe kudzozedwa. Tinkulewa tenepoyo thangwe rakuti womwe wambabzibva tenepoyo si wakudzozedwa wokha. Mzimu wa Yahova umbaphatambo basa mu njira yakundendemerana kwa wale womwe wana cidikhiro ca kudzakhala na moyo pansi pano. Cadidi n’cakuti penu imwepo munkubzibvunza kuti mwadzozedwa ayai ne bzimwebzi bzinkulatiziratu padeca kuti mulibe kudzozedwa. Pakuti wakudzozedwa na mzimu wa Yahova wambabzibvunza lini penu wadzozedwadi ayai ne! Iwo wambabzidziwiratu kuti mbakudzozedwa!\n16. Tikudziwa tani kuti si wense womwe wadaphata basa na mzimu wakucena wadadzozedwa kuti wakatambire mabai-bai yawo kudzulu?\n16 M’Bibliya timbawona bziratizo bzizinji bza wanthu wa wakukhulupirika womwe mzimu wakucena ukhaphata basa mwa mphanvu pa iwo, napo walibe cidikhiro ca kukakhala na moyo kudzulu. Juwau Batista akhali m’bodzi wa wanthu amwewa. Jezu adamutenda kwene-kwene koma iye adatsimikiza kuti Juwau Batista ankuphatanidzidwambo lini mu Umambo bwa Kudzulu. (Mat. 11:10, 11) Mzimu wakucena udaphatambo basa pa Davide. (1 Sam. 16:13) Iye akhali munthu wa cikhulupiro cakulimba mpaka adafuliziridwa kunemba mabukhu manango ya m’Bilbiya. (Mar. 12:36) Napo bziri tenepoyo, pa Pentekosite Pedru adalewa bza Davide kuti: ‘Alibe kukwira kudzulu.’ (Mab. 2:34) Mzimu wakucena akhaphata basa mwa mphanvu kwa wanthu wamwewa, koma mzimuyo ulibe kucitira umboni bwakuti iwo wakhadasankulidwa kuti wakatambire moyo kudzulu. Bzimwebzi bzin’funa lini kulewa kuti iwo akhali wanthu wa mathangwe ayai wakuphonya kwene-kwene. Koma bzin’funa kulewa kuti cidikhiro cawo n’cakumusidwa acikhala na moyo pansi pano.—Ju. 5:28, 29; Mab. 24:15.\n17, 18. (a) Kodi atumiki azinji wa Mulungu lero lino wana cidikhiro ciponi? (b) Kodi nkhani inkubwerayi in’dzatawira mibvunzo iponi?\n17 Atumiki azinji wa Yahova lero lino walibe mwayi umweyu wakukatambira mabai-bai yawo kudzulu. Iwo wana cidikhiro cibodzi-bodzi ninga ca Davide, Juwau Batista na ca atumiki winango, amuna na akazi wakukhulupirika wakale. Ninga Abalahamu iwo wambanyang’anisa kutsogolo komwe wan’dzakhala nzika za Umambo bwa Mulungu. (Waheb. 11:10) Ndipo wakusankhulidwa kuti wakakhale na moyo kudzulu wasala wang’ono-ng’ono pansi pano m’nthawe za kumalizira zino. (Cibv. 12:17) Bzimwebzi bzin’kufuna kulewa kuti azinji wakusankhulidwa wa 144.000 wadafa wakukhulupirika.\n18 Tsono napo bziri tenepoyo, kodi wale womwe wan’dzatambira moyo wakusaya kumala pansi pano, wan’funika kumbawawona tani womwe wambalewa kuti mbakudzozedwa? Penu munthu wayamba kudya bzizindikiro bza ciraliro ca Mbuya m’gwere lanu kodi mun’funika kumuwona tani? Kodi mun’funika kukhala na thupo thangwe ra kukula kwa mulewengo wa anyakudzozedwa? Mibvunzo imweyi in’dzatawiridwa m’nkhani inkubwerayi.\n^  (ndime 4) Pentekosite pinango idacitika mu nthawe yomwe Lamulo likhaperekedwa pa phiri la Sinai. (Kuf. 19:1) Penu n’tenepo, ninga momwe Mozeji adauzidwira kucita cipangano ca Cilamulo kwa Jirayeri mu nsiku zace, tenepo Jezu Kristu adabweresambo mtundu upsa, Jirayeri wa uzimu, cipangano cipsa, pa nsiku ibodzi-bodziyo.\n^  (ndime 11) Kuti mubvesese bza thandauzo la kubadwa papsa, onani Nsanza ya Mulindiri ya Chichewa ya 1 Abril ya 2009, matsa. 3-11.


Samuyeri—Mulumbwana Mng’ono Omwe Adatumikira Mulungu | Nkhani za M’bibliya\nKODI ka mulumbwanaka nkamawonekedwe lini yabwino? Dzina lakene ni Samuweri. Ndipo mwamuna omwe waikha boko lace m’msolo mwa Samuweriyu ni Eli, mkulu wa ansembe wa Jirayeri. Awa mba wabereki wa Samuweri, Elikana na Ana, womwe wabwera kudzasiya Samuweri kuna Eli.\nSamuweri ana magole manai ayai maxanu yakubadwa. Tsono iye an’dzakhala mu tendi mwa Mulungumu pabodzi na Eli na wansembe winango. Thangwe ranyi Elikana na Ana wapereka Samuweri, ka mwana kang’onoka kuti katumikire Yahova mu tendi la mkonkhano? Mbatiwone.\nMagole mang’ono-ng’ono m’mbuyomu, Ana akhadasunama kwene-kwene. Thangwe likhali lakusaya kubereka, ndipo iye akhafunisisa kukhala na mwana. Tenepo, nsiku inango pomwe Ana adayenda ku tendi la Yahova, iye adapemba kuti: ‘Yahova, lekani kundiyebwa ine! Mukandipasa mwana mwamuna, ndinkupicira kudzamupereka kwa imwe kuti adzakutumikireni moyo wace wense.’\nYahova adatawira mpembo wa Ana, ndipo m’minyezi ya kutsogolo, iye adadzabereka Samuweri. Ana akhamufuna mwanayo, ndipo adayamba kumbamupfunzisa bza Yahova akali tcece. Iye adauza bayace kuti: ‘Samuweriyu akandoleka kumama, ndin’kamusiya ku tendi la mkonkhano kuti akatumikire Yahova kumweko.’\nNdipo tinkuwona pa cithunzi-thunzipa, Ana na Elikana wacimbacita bzimwebzo. Ndipo pakuti Samuweriyo akhadapfunzisidwa bwino na wabereki wace, iye adakomedwa kutumikira Yahova mu tendi lacemo. Gole liri-lense, Ana na Elikana wakhayenda kukanamata mu tendi lakupambulikalo, acikawona mwana wawoyo. Ndipo gole liri-lensembo, Ana akhambabweresera Samuweriyo mkanjo upsa omwe akhamusonera.\nNa kupita kwa magole, Samuweri akhapitiriza kutumikira mu tendi la Yahova, ndipo Yahova na wanthu kubodzi wakhamufuna Samuweriyo. Tsono Ofini na Fineya, wana wa Eli, mkulu wa ansembe, wakhali wakuipa. Iwo wakhacita bzinthu bzizinji bzakuipa, wacimbacitisa kuti wanzawo waphonyerembo Yahova. Eli akhafunika kuwacosa pa ugo bwawo ninga wansembe, tsono iye alibe.\nMulumbwana Samuweri alibe kulekerera kuti bzinthu bzakuipa mu tendimo bzimuimise kutumikira Yahova. Tsono pakuti ni wanthu ang’ono-ng’ono womwe wakhafuna Yahova, bzidatenga nthawe itali kuti Yahova alalewa na munthu ali-wense. Pomwe Samuweri adakhala tswaka, bzidacitika ibzi:\nSamuweri akhagona mu tendi, ndipo fala linango lidamumusa. Iye adati: ‘Ndiri pano ine.’ Ndipo adalamuka, acithamanga kuna Eli, aciti: ‘Imwepo mwandicemera, ndipo ndabwera.’\nTsono Eli adatawira kuti: ‘Ndiribe kukucemera; bwerera ukagone.’ Tenepo Samuweri adayenda kukagona.\nNdipo fala lire lidacemera pomwe kaciwiri kuti: ‘Samuweri!’ Tenepo, Samuweri adalamuka, acithamanga kuna Eli. Iye adati: ‘Imwepo mwandicemera, ndipo ndabwera.’ Tsono Eli adati: ‘Ndiribe kukucemera ine mwanangu. Ndoko ukagone.’ Tenepo Samuweri adayenda kukagona.\nFala lire lidacemera pomwe kacitatu kuti: ‘Samuweri!’ Tenepo Samuweri adathamanga pomwe kuna Eli kule. Iye adati: ‘Ndabwera, ndipo ulendo buno imwepo mwandicemera. Ndipo Eli adadziwa kuti Yahova ndiye akhambamucemera. Tenepo iye adati kuna Samuweri: ‘Ndoko ukagone, ndipo falalo likakucemera pomwe, iwepo tawira kuti: “Lalewani Yahova, mtumiki wanune ndinkutetekera.”’\nNdibzo bzomwe Samuweri adacita atacemeredwa pomwe na Yahova. Ndipo Yahova adauza Samuweri kuti angadapasa nyathwa Eli na wana wace. Patsogolo pace Ofini na Fineya wadafa pa nkhondo na Wafilisiti. Ndipo pomwe Eli adabva bzimwebzo, iye adagwa cangoto, adatcokha khosi, aciferatu. Tenepo Yahova adateweza Fala lace.\nSamuweri adakula, acikhala muyeruzi wakumalizira wa Jirayeri. Pomwe iye adakula, wanthu wale wadamuuza kuti: ‘Tisankhulire mambo, ambatitonge.’ Samuweri alibe kufuna kucita bzimwebzo thangwe Yahova ndiye akhali mtongi wawo. Tsono Yahova adamuuza kuti atetekere wanthuwo.\n1 Samuweri 1:1-28; 2:11-36; 4:16-18; 8:4-9.


Naamani, Mkulu wa Anyankhondo Adabvera Kamtsikana | Nkhani za m’Bibliya za Wana\nKamtsikana Kadathandiza Mkulu wa Anyankhondo\nKakhalipo kamtsikana kanango ka ku dziko la Jirayeri komwe kadatengedwa na anyankhondo wa ku Siriya, kacikakhala ku Siriyako, kutali na adzinza wace. Kamtsikanako kakhatumikira mkazi wa mkulu wa anyankhondo wa ku Siriya, omwe dzina lace akhali Naamani. Ndipo kamtsikanako kakhapitiriza kunamata Yahova, napo kakhali pakati pa wanthu omwe akhacita lini bzimwebzo.\nTsono Naamaniyo akhaduwala mapere, yomwe yakhamutsautsa kwene-kwene. Pakuti kamtsikanako kakhafuna kumuthandiza, iko kadauza mkazi wa Naamaniyo kuti: ‘Inepano ndin’mudziwa munthu omwe angapoze matenda ya abayanu. Kwathu ku Jirayeri, kuna mpolofeta wa Yahova omwe dzina lace ni Elizeu, ndipo iye angapoze abayanu wale.’\nMkazi wa Naamaniyo adakauza bayaceyo bzomwe kamtsikanako kakhadalewa. Naamani akhadakonzeka kucita ciri-cense kuti alimbe. Tenepo, iye adayenda kumui kwa Elizeu, ku Jirayeri. Naamani akhakumbuka kuti Elizeuyo ndiye omwe angadamutambira mu njira yakupambulika. Tsono m’mbuto mwace, Elizeu adacita kutuma mtumiki wace, acikamuuza kuti: ‘Ndokoni mukasambe kanomwe-kense mu mkulo wa Joridano, ndipo mun’dzalimba.’\nNaamani adakhumudwa kwene-kwene, ndipo adati: ‘Inepano ndikhakumbuka kuti mpolofetayu angadalewalewa na Mulungu wace, acindipoza mu njira yakupambulika. Tsono ankundiuza kuti ndikasambe mu mkulo wa mu Jirayeri muno. Ifepano tina mikulo yabwino kwene-kwene ku Siriya. An’sayiranyi kundiuza kuti ndikasambe m’mikulo ya kwathuko?’ Tenepo, Naamani adabva ciya kwene-kwene, acicoka pa mui pa Elizeupo.\nTsono atumiki wace adamuthandiza kukumbuka bwino. Iwo adamuuza kuti: ‘Kodi imwepo mungadacita lini cinthu ciri-cense kuti mulimbe? Mpolofeta ule alibe kulewa bzinthu bzakunesa. Mun’sairanyi kundoyezera?’ Tenepo, Naamani adabvera atumiki wacewo, aciyenda mu mkulo wa Joridanoyo. Ndipo iye adakasamba kanomwe-kense. Atamaliza kusambako, iye adacoka m’madzimo wakulimba. Naamani adakomedwa kwene-kwene, ndipo adabwerera kumui kwa Elizeu kuti akamutende, aciti: ‘Tsapano ndadziwa kuti Yahova ndiye Mulungu wacadidi.’ Kodi un’kumbuka kuti kamtsikana kale kadabva tani pomwe kadawona kuti Naamani adabwerera wakulimba?\n‘Kucokera m’kamwa mwa wana na mwa tuwana tutcece mudacosa mafala yakutumbiza.’ —Mateu 21:16\nMibvunzo: Kodi un’kumbuka kuti bzikhali bzakupusa kuti kamtsikana kale kalewelewe na mkazi wa Naamani? Kodi n’ciyani comwe cidathandiza kamtsikanako kulimba mtima?\n2 Wamambo 5:1-19; Luka 4:27